Kristy: Filem Seram Klise Tetapi Masih Menghiburkan, Lakonan Berkesan

Gabungkan ciri-ciri filem slasher dan home invasion maka terhasillah filem sebegini.

Kristy (2014) ialah sebuah filem seram bertih jagung yang biasa-biasa sahaja tetapi menghiburkanlah juga. Ia mengisahkan Justine (Haley Bennett) seorang pelajar kolej yang tidak dapat pulang ke kampung halaman sebelum cuti hari Thanksgiving kerana tidak cukup duit untuk beli tiket kapal terbang. Walaupun kekasihnya Aaron (Lucas Till) dan rakan sebiliknya Nicole (Erica Ash) beriya-iya mengajak untuk ikut balik bercuti ke rumah mereka, tetapi Justine berdegil.

Sesuatu yang diluar jangkaan akan berlaku kepada Justine kerana dia akan menjadi target mangsa seterusnya kepada suatu kumpulan pembunuh bersiri pengikut amalan kultus yang akan memuat-naik rakaman siri pembunuhan kejam gadis-gadis cantik dan kaya ke internet di laman web rahsia dinamakan ‘Kristy’. Sama ada anda mahu katakan “padan muka!” kepada Justine atau kasihan kepadanya, anda kena saksikan di pawagam sekarang untuk mengetahui kesudahan filem ini.

Asalnya filem ini berjudul ‘Satanic’ dan ‘Random’ tetapi akhirnya ditukar kepada ‘Kristy’ bersempena dengan gelaran kepada mangsa gadis-gadis yang dibunuh. Ia tidaklah diwar-warkan sebagai sebuah filem yang popular di media USA kerana belum ditayangkan di sana. Namun begitu ia mula diperkatakan oleh peminat tegar filem seram di internet semenjak ditayangkan di beberapa buah negara Asia dan di Festival Filem London baru-baru ini.

Mirip penampilan pembunuh yang bertopeng seperti dalam siri filem-filem Scream (2006-2011), I Know What You Did Last Summer (1997-2006) dan Halloween (1978-2009) filem Kristy seolah-olah mahu membikin siri filemnya tersendiri. Seiring dengan kemajuan teknologi, penjahat-penjahatnya ditambah berciri ‘high-tech’ dengan kepakaran mensabotaj talian telefon dan menggodam internet. Kegilaan mereka jua diberikan identiti yang ganas serta psiko yang suka bersiul.

Kristy ialah sejenis filem yang mudah dijangka perjalanan ceritanya tetapi tidaklah membosankan untuk ditonton mengikut tekaan penonton babak demi babak kerana pelakon utamanya iaitu Haley Bennett yang bolehlah dikatakan bagus. Watak Justine yang menjadi tunjang cerita memberi peluang kepada Haley untuk berlakon manja-manja di awal cerita, seorang yang penakut di pertengahan, lantas bertukar berani dan ganas ke penghujung filem. Gadis ini berpotensi dan wajar diberikan watak-watak yang lebih mencabar di masa akan datang.

Struktur penceritaan dan skrip Kristy seperti formula yang jelas kronologinya disusun tanpa beriya-iya hendak menyumbat sebarang ‘plot twist’. Satu per tiga durasi di awal filem, semua peralatan & kepakaran Justine sudah dipaparkan untuk persediaan melawan semua penjahat di babak finale.

Misalnya, Justine pantas berlari dan pandai berenang. Justine juga diberikan pita rakaman oleh kekasihnya. Disamping itu semasa di dalam satu kelas, pensyarahnya mengajar bahawa campuran beberapa bahan kimia dan air mampu menghasilkan letupan. Watak seorang penjaga bangunan yang menyimpan semua kunci kolej iaitu Scott (James Ransone) juga diperkenalkan sambil lalu. Semua petanda itu dipanggil ‘set up’ dalam penulisan skrip filem yang akan digunakan satu-persatu oleh Justine ke penghujung penceritaan yang dipanggil ‘pay-off’.

Penceritaan filem Kristy bergerak pantas selepas babak Justine berkonflik dengan Violet di kedai serbaneka stesen minyak, Market Max. Penonton seiring dengan Justine tidak tahu dimana lokasi semua penjahat yang memburunya melalui bilik-bilik asrama seumpama perangkap. Manakala apabila Justine bangkit melawan semula selepas kekasihnya dibunuh, penonton pula diterbalikkan untuk mengikuti satu-persatu watak penjahat diburu oleh Justine yang tidak diketahui lokasi dia akan membuat serangan hendap.

Perwatakan Justine sebagai mangsa lemah dan naif buruan Violet dan konco-konconya yang dikejar ke sana-sini di awalan filem ini, berubah menjadi pemangsa yang lebih ganas apabila mula menyedari bahawa seluruh kawasan asrama dan kampus ialah tempat mastautin yang sememangnya sudah biasa dilalui oleh Justine setiap hari. Babak-babak kebangkitan Justine itu yang menjadi keseronokan penontonan untuk melihat bagaimana dia membalas dendam ala ‘McGyver’ sehingga kesudahan filem ini.

Disamping Haley Bennett, penampilan Ashley Greene juga menarik. Ashley yang mulai popular melalui siri filem Twilight dimana dalam Kristy dia memegang watak salah seorang penjahat bernama Violet. Sudah pasti perwatakannya yang kontras psiko sebagai lawan kepada Justine menjadi salah satu bahan tarikan pemasaran filem ini. Penampilan watak Violet yang buruk dan menakutkan dengan aksesori subang di hidung dan bibir serta gigi yang berkarat sudah tentu memberi ruang kepada Ashley untuk bermain dengan watak hitam berbanding watak gadis baik budi bicara sebagai Alice Cullen dalam siri filem Twilight.

Dari sudut pembikinan, pengarahnya Oliver Blackburn suka mengambil sudut-sudut kamera tangkapan berdurasi panjang dengan adunan muzik latar ‘techno’. Latar lokasi sebahagian besar filem ini yang berlaku di waktu malam, di dalam dan luar asrama serta kampus menambahkan lagi suasana ngeri dan debaran melihat aksi kejar-mengejar di antara penjahat dan Justine.

Namun begitu, filem Kristy hanya mengambil rangka dan formula filem-filem seram pembunuh bersiri bertopeng seangkatannya tanpa menguatkan lagi motif dan misi kumpulan kultus kejam via paparan di internet itu. Mungkin kerana filem ini lebih menumpukan kepada kisah ‘survival’ mangsa mereka iaitu Justine. Mungkin juga sekuel atau prekuel filem Kristy akan dibikin untuk mendalami kenapa kumpulan itu mula diwujudkan?

Kristy (2014) ini kepada peminat tegar filem seram, mungkin hanyalah pengulangan dan campur-aduk filem-filem seram sebelumnya. Tetapi bagi saya, kadangkala filem yang klise sebegini dimana mangsa dan hero yang dilakonkan dengan baik oleh Haley Bennett melalui watak Justine yang ‘berani mati’ masih mampu menghiburkan.

Oh ya! Anda disarankan menunggu sehingga berakhir paparan kredit di hujung filem ini kerana ada babak tambahan yang memberi petanda bahawa Justine bakal kembali sebagai ‘Kristy’ yang sebenar. Saya berikan 3 BIJI ROTIKAYA.


Nur Fazura Bakal Bergelar Juri Maharaja Lawak Mega 2014?

Kalau benar seperti apa yang disampaikan, nampaknya Maharaja Lawak Mega (MLM) meneruskan tradisi melantik jelitawan menjadi salah seorang juri tetap mingguan mereka selepas kerusi itu pernah diduduki Luna Maya, Lisa Surihani dan Nora Danish sebelum ini.

Ada khabar mengatakan, Nur Fazura bakal menjadi pilihan seterusnya untuk bergelar juri tetap di Maharaja Lawak Mega 2014 (MLM 2014). Memang rezeki pelakon ini selepas baru sahaja tamat dengan penggambaran filem Langit Cinta.

Beliau juga akan tampil dengan filem terbaru Manisnya Cinta Di Cappadocia tidak lama lagi dan nampaknya para peminat akan melihat lebih kerap wajah jelita Fazura di kaca televisyen juga layar lebar selepas ini. Murah rezeki Fazura.

Dalam perkembangan berkaitan, Nur Fazura memaklumkan menerusi akaun Instagram beliau baru baru ini yang akaun Facebook rasminya yang mempunyai lebih 800,000 likes telah digodam oleh pihak tidak bertanggungjawab. Jadi, sila ambil perhatian ya. (rtky/m)


Fauzi Nawawi: Gossip Bercinta Dengan Miera Liyana Mengarut!

Hujung minggu lalu menerusi ruangan hiburan Harian Metro ada menulis yang kononnya pelakon Fauzi Nawawi kini dalam diam menjalin hubungan cinta dengan pelakon muda Miera Liyana selepas ada yang ternampak mereka berpegangan tangan disebuah majlis.

Bercakap kepada mStar Online hari ini, Fauzi Nawawi menafikan sekerasnya gosip tersebut selain menganggap ianya sebagai karut dan melukakan perasaan isterinya, Lisdawati.

“Beza umur kami 20 tahun dan saya percaya dia mempunyai lebih ramai pilihan selain saya. Gosip ini sememangnya mengarut. Ia telah membuatkan perasaan isteri saya terluka”

“Sebelum ini saya pernah bercakap; ‘Bertuah sangat kalau Leyana tu nak bagi pegang tangan’ pada sebuah majlis dan ia mungkin telah disalahertikan. Malangnya timbul cerita lain pula konon saya dilihat berpimpinan tangan dengan Miera seperti pasangan kekasih,” jelasnya.

Fauzi Nawawi menambah yang beliau tidak kisah dengan gosip sebegini kerana ini bukan pertama beliau berhadapan dengannya tetapi lebih kasihankan Miera Liyana yang masih mencipta nama.

“Kasihanlah pada dia (Miera). Baru nak cipta nama, gosip dah macam-macam. Bagaimanapun saya harap gosip ini tidak akan menjejaskan filem lakonan saya, Kelibat yang bakal ditayangkan 6 November ini,” tambahnya lagi. (rtky/m)


Che Ta: Jangan Pertikaikan Rezeki Kami

Sejak semalam, isu tajaan pihak hospital untuk proses bersalin Rozita Che Wan yang dijangkakan tidak lama lagi ini menjadi bualan ramai. Ramai yang mendoakan rezeki pelakon itu semakin murah dan tidak kurang juga mempersoalkan kewajaran tajaan itu.

BACA: NGO Minta Hospital Kaji Semula Tajaan Buat Rozita Che Wan

Bercakap kepada Kosmo! mengulas isu ini, Rozita Che Wan meminta supaya tiada mana-mana pihak mempertikaikan tajaan yang diterimanya kerana menganggap ianya satu rezeki buat mereka dan menyatakan ada beberapa lagi tajaan yang sedang dipertimbang.

“Alhamdulillah, murah rezeki saya dan bayi dalam perut ini. Selain hospital, ada syarikat insurans yang ingin taja, begitu juga dengan tajaan daripada sebuah produk set bersalin dan sekarang ini sedang berbincang mengenai tajaan produk lampin pakai buang pula”

“Bagi saya, ini semua rezeki yang tidak harus ditolak dan semua pihak harus faham bahawa ianya lebih kepada strategi promosi yang pastinya akan memberikan kelebihan kepada pihak yang memberikan tajaan itu,” jelas Rozita Che Wan hari ini. (rtky/m)


Lisa Surihani Tunai Permintaan Suami

Mengakui dirinya seorang yang tidak gemarkan filem seram Lisa Surihani tak pernah terfikir yang beliau satu hari akan membawakan watak utama dalam filem sebegitu. Namun dek kerana pujukan suami, beliau menerima tawaran untuk berlakon dalam filem Dendam Orang Mati.

BACA: Atasi Perdana Menteri, Lisa Surihani Punyai Paling Ramai Pengikut Di Twitter

“Sewaktu saya ke lokasi filem Ular, Yusry berkata pada saya kenapa tidak saya cuba cabar diri dan keluar dari zon selesa. Selepas itu saya pun memikirkan semula tentang tawaran itu dan saya beritahu Yusry yang saya kana terima tawaran itu tapi dengan satu syarat”

“Pihak produksi perlu beri saya sesi bengkel lakonan. Allhamduillah, saya dapat mengikuti bengkel lakonan bersama Fauziah Nawi. Melalui kelas beliau, banyak membantu untuk saya menghidupkan watak Lena ni. Dan apabila di set, Jason yang bertanggungjawab mengawal perimeter pewatakkan Lena. Tanpa dorong kuat dari suami saya, tunjuk ajar ibu Fauziah, Jason dan seluruh tenagan produksi, saya tak mungkin dapat lakukannya,” ujar Lisa Surihani.

Bercakap kepada media ketika tayangan perdana filem tersebut juga, Lisa Surihani juga mengakui tertekan dengan kerja dilakukan diakhir akhir penggambaran yang melibatkan babak mencabar seperti letupan dan kebakaran selain tempoh bekerja lama sehingga 28 jam.

“Saya mengalami sedikit tekanan mungkin sebab pembawakan emosi Lena. Tapi Yusry banyak memberi sokongan untuk melawan perasaan itu. Bayangkan kami jalani penggambaran sehingga 18, 23 hingga 28 jam lamanya. Balik rumah mandi kemudian datang set semula. Persekitaran set juga satu cabran buat kami. Set yang kotor dan seram,” tambahnya.

Filem Dendam Orang Mati bakal berada di pawagam bermula 23 Oktober depan. (rtky/m)


Yazer, Ekin (AF3) Bakal Bernikah Hujung Tahun Ini Selepas 9 Tahun Bercinta

Bak kata orang lama, kalau jodoh tidak akan ke mana. Begitulah boleh dikatakan buat pasangan ini yang pernah putus cinta sekitar hujung tahun lalu namun kerana takdir dan jodoh itu masih kuat, Yazer & Ekin (AF3) bakal bernikah hujung tahun ini.

Perkara itu disahkan sendiri oleh Yazer kepada mStar Online selain memaklumkan yang majlis pernikahan mereka akan berlangsung di kampung halaman Ekin di kmpung Bebuloh Laut, Labuan, Sabah pada 28 Disember — resepsi juga pada hari sama.

“Jujurnya, saya sangka jodoh kami tidak panjang lebih-lebih lagi bila kami putus pada November tahun lalu. Selepas masing-masing bermuhasabah diri, saya mengambil keputusan untuk memujuk Ekin pada April lalu dan terus melamarnya tanpa membuang masa,” jelas Yazer.

Yazer menambah beliau belum merancang untuk mengadakan majlis di kampungnya di Tawau.

Beliau turut bersyukur apabila Ekin menerima lamaran beliau & tidak mengambil masa terlalu lama untuk berfikir dan sedar ada hikmah disebalik perpisahan mereka.

“Saya anggap ada hikmahnya kami berpisah sementara. Masing-masing berfikir tentang hala tuju hubungan ini apatah lagi kami susah senang bersama. Saya percaya sukar untuk kita mencari pasangan yang sanggup jatuh bangun bersama-sama,” tambahnya. (rtky/m)


NGO Gesa Hospital Timbang Semula Taja Rozita Che Wan Bersalin

Seperti sebelum ini ketika majlis perkahwinan mereka mendapat tajaan bernilai jutaan ringgit, ianya sekali lagi menjadi perhatian ramai termasuklah badan NGO apabila pihak Hospital Pakar KPJ Ampang Puteri mahu menaja pakej bersalin Rozita Che Wan kelak.

BACA: Hospital Bakal Taja Kos Bersalin Kelas Pertama Rozita Che Wan

Solidariti Anak Muda Malaysia (SAMM) Johor meminta hospital tersebut supaya mengkaji semula tajaan bersalin kepada pelakon jelita Rozita Che Wan. Penyelarasnya, Hadzril Rizal berkata ia memandangkan artis itu berkemampuan membiayai sendiri urusan bersalin.

“Apakah asas KPJ benarkan pengurusan Ampang Puteri untuk memberikan tajaan ini? sedangkan ramai lagi rakyat negeri Johor yang langsung tidak dapat menikmati apa-apa keistimewaan di pusat-pusat perubatan milik KPJ”

”Ramai rakyat Johor terpaksa berbaris panjang di klinik kesihatan awam, malah senarai menunggu untuk rawatan penyakit kritikal seperti pembedahan pintasan jantung di hospital pakar kerajaan juga begitu panjang,“ ujarnya dalam satu kenyataan kepada media.

Beliau turut menyebut yang pasangan Rozita Che Wan dan Zain Saidin bakal menikmati laba besar hasil daripada penjualan hak eksklusif gambar bayi mereka nanti kepada pihak Astro.

“Mencari populariti juga bukan dengan bermaksud menaja sekelompok artis yang kaya raya sebaliknya memberikan insentif dan limpahan nikmat dunia perubatan moden kepada seluruh anak negeri Johor,” tambahnya lagi.

Hadzril juga menyebut kes adik Mohd Aqil Rida dari Parit Sulong, Johor yang memerlukan sumber kewangan bagi pembedahan jantungnya di Institut Jantung Negara (IJN). (rtky/m)


Nad Zainal: Saya Kurang Bernasib Baik Dalam Cinta, Mahu Fokus Kerjaya

Baru baru ini, Hefny Sahad ada mendedahkan melalui satu temubual yang Nad Zainal merupakan cinta pertamanya sejak masuk dalam industri hiburan walaupun hubungan mereka hanya bertahan selama beberapa bulan dan kini membawa haluan masing masing.

BACA: Akui Sudah Putus, Hefny Sahad Dedah Nad Zainal Cinta Pertama

Walaupun tidak pernah mengakui secara terbuka mereka bercinta sebelum ini, Nad Zainal turut mengakui yang beliau sudah kembali solo sejak dua bulan yang lalu dan tidak bernasib baik dalam soal cinta namun ianya bukan sesuatu yang merunsingkan dirinya.

“Kalau ikutkan sudah dua bulan saya solo, ikutkan perasaan itu tiada apa sangat memandangkan waktu sekarang ini saya lebih fokus dengan kerja. ?Memang saya kurang bernasib baik dalam cinta, kalau tengok rakan-rakan yang lain senang sahaja, tetapi tidak mengapa mungkin saya belum jumpa yang betul-betul serasi dengan saya,” ujarnya kepada Utusan Malaysia.

Nad Zainal turut menambah beliau merupakan seorang yang setia dalam hubungan dan tidak kisah untuk menyekat dirinya dari mengenali orang lain kerana komited.

?”Saya kalau berkawan dengan seseorang saya akan komited. Saya sekat diri saya untuk kenal dengan orang lain. Tetapi mungkin selepas ini saya akan lebih selesa bercerita mengenai hubungan selepas semuanya betul-betul stabil,” tambahnya lagi. (rtky/m)


Hadapi Kontroversi, Fasha Sandha Lebih Selesa Berdiam Diri

Walaupun semakin jarang kedengaran, namun kontroversi sebenarnya masih wujud dalam hidup pelakon bernama Fasha Sandha ini dan beliau ada pendekatan sendiri untuk menangangi apa apa kontroversi yang timbul lebih lebih lagi selepas berkahwin.

Bercakap kepada Harian Metro baru baru ini, Fasha Sandha mengakui yang banyak kontroversi berunsur negatif semakin lenyap seiring dengan peralihan dalam fasa kehidupannya.

“Selepas saya berkahwin dan mempunyai cahayamata, jarang sekali saya ditimpa kontroversi dan saya akui dapat merasakan perbezaan itu. Sekiranya ada, saya hanya membiarkan ia berlalu begitu sahaja. Peminat saya bijak, mereka pandai menilai. Formula saya mudah sahaja, apabila sesuatu kontroversi datang, saya biarkan ia berlalu tanpa perlu melatah,” ujar Fasha Sandha.

Fasha Sandha menambah yang yang resepi itu menjadi pendinding berkesan yang membuatkan apa apa kontroversi gagal melekat pada dirinya.

Bagus pendirian pelakon ini yang enggan melayan banyak sangat kata kata negatif dari mereka di luar sana. Sekarang ini pasti para peminat tidak sabar menantikan kelahiran anak kedua yang dijangka tidak lama lagi ini. Pasti comel! (rtky/m)


Hospital Taja Rozita Che Wan Bersalin & Layanan Kelas Pertama

Memang rezeki anak namanya apabila Rozita Che Wan mengesahkan yang beliau akan menerima tajaan pakej bersalin kelas pertama daripada Hospital Pakar KPJ Ampang Puteri tidak lama lagi dan ianya termasuk rawatan susulan selepas kelahiran.

“Alhamdulillah, saya kira ini rezeki anak. Tidak sangka pihak hospital sudi menaja segala kos bersalin dan termasuklah rawatan susulan. Bolehlah wang perbelanjaan bersalin yang kami simpan dilaburkan dalam simpanan untuk anak pula,“ ujar Rozita Che Wan.

Bertuah pasangan Zain Saidin dan Rozita Che Wan yang boleh berjimat kos bersalin di hospital swasta yang mana kelas pertama boleh mencecah kos lima angka. Rozita Che Wan dijangka bakal bersalin pada bila-bila masa sahaja dalam tempoh masa dua minggu ini.

“Diharap semuanya berjalan lancar. Berdebar juga dibuatnya walaupun saya tidak sabar untuk melihat anak yang bakal lahir,“ tambah Rozita Che Wan lagi. (rtky/m)


Berbikini Dalam Filem Baru, Miera Liyana Tidak Anggap Diri Dieksploitasi

Sudah lama kita tidak mendengar khabar berita pelakon dan pengacara Miera Liyana mengenai perkembangan terkini. Terbaru dia ditemui semasa tayangan filem Dendam Orang Mati yang mana ianya dikatakan agak ‘daring‘ kerana dalam babak tertentu dia mengenakan ‘bikini‘ sahaja.

Walaubagaimanapun dia yang kini telah berusia 21 tahun menganggapnya sebagai satu cabaran dan pengalaman untuk karier lakonannya itu. Baginya sewaktu filem itu dalam penggambaran dia hanya berumur 19 tahun dan masih mentah dalam dunia lakonan.

“Saya buat hanyalah untuk memenuhi karakter dan menunjukkan kemesraan sahaja. Saya ada juga bercakap dengan pengarah mengenai babak tersebut tetapi dia mengatakan akan adanya proses editing dan kamera trick dilakukan di situ. Saya rasa ini yang pertama dan terakhir babak ‘daring‘ yang saya lakonkan itu,” katanya.

Tambahnya lagi, sekiranya ada tawaran untuk dia melakukan aksi ‘daring‘ sebegitu dia sekali lagi menegaskan akan menolaknya dan hanya akan memilih skrip yang bersesuaian dengan apa yang dikehendakinya.

“Saya akan pilih lagi skrip dan takkan main ambil seperti bidan terjun di mana semua projek ambil. Bagi saya nak kata saya berani buat aksi macam itu tidak juga, malah ada yang lebih ekstrim daripada saya. Itu hanyalah pengalaman untuk saya lebih pandai memilih,” tegasnya.

Sebelum memulakan aksi yang bakal mencetuskan kontroversi itu, Miera sendiri telah hubungi dan memberitahu ibunya yang juga merangkap sebagai pengurusnya untuk menjalankan aksi tersebut. Ternyata ibunya memahami dengan apa tanggungjawab yang perlu dilaksanakan oleh anaknya itu selagi tidak mengaibkan dirinya sebagai seorang gadis.

“Sebelum itu, ada saya menghubungi dan memberitahu mama yang juga merupakan pengurus saya untuk memulakan babak ini. Apa-apa dia yang akan tahu dulu dan dia akan pastikan bahawa di set penggambaran ada yang menjaga saya dan begitu juga dengan babak yang akan dilakonkan saya itu agar tidak keterlaluan,” ujarnya.

Dia juga tidak menganggap dieksploitasi kerana beranggapan apa yang dilakukannya itu adalah sebagai satu cabaran baginya. Berlakon di samping Fizz Fairuz sendiri yang sudah dianggapnya sebagai abang tidak ada sekelumit perasaan malah mengagumi aktor tersebut di samping aktres jelitawan Lisa Surihani yang turut tampil bersama dalam filem.

“Tak boleh tutup mulut semua orang, saya masih baru ketika itu. Saya anggapnya sebagai satu cabaran. Saya bukan jenis orang yang cakap tak nak, sebab masih tidak mencubanya lagi & saya buat dan ada pengalaman itu semuanya”

“Saya dan Fizz sudah macam adik-beradik. Kalau tengok saya pakai bikini dalam babak itu, dia dah macam tak kisah dan anggap saya sebagai adiknya. Saya tak ada rasa kesal, kerana itu semua pengalaman untuk saya pilih skrip dan saya tak rasa itu satu kesilapan”

Buat para peminat yang ingin menyaksikan watak berani yang dilakonkan Miera Liyana boleh anda memenuhi pawagam yang berhampiran menerusi filem Dendam Orang Mati bermula pada 23 Oktober ini. Jom! (rtky/hfz)


Kes Pukul Awie: Pendakwa Raya Mohon Lebih Masa Kemuka Bukti

Pihak pendakwa raya kes Awie yang didakwa mencederakan isterinya Rozana Misbun kemukakan permohonan kepada Mahkamah Majistret Ampang supaya diberi lebih masa untuk melengkapkan dokumen berhubung laporan forensik kes tersebut.

Timbalan pendakwaraya Goh Ai Rene memberitahu mahkamah pihaknya perlu membuat beberapa penambahan pada dokumen sedia ada bagi menyokong kes tersebut.

BACA: Awie Cari Wanita Yang Terima Diri Seadanya, Cintai Anak Anak

Majistret Ayuni Izzaty Sulaiman membenarkan permohonan tersebut dan menetapkan 4 November depan untuk sebutan semula kes berkenaan.

Awie turut hadir pada prosiding berkenaan diwakili peguam Hazman Harun & Aimizaizul Amran.

Mengikut pertuduhan, Awie didakwa sengaja mendatangkan kecederaan terhadap Rozana pada 2 Jun lalu di alamat No. 9 Jalan UB 5B, Taman Ukay Bestari, Ukay Perdana Hulu Kelang. Jika sabit kesalahan penyanyi itu boleh dihukum mengikut Seksyen 325 Kanun Keseksaaan.


Masih Terima Tawaran Berlakon, Juliana Evans Balik Malaysia Hujung Tahun

Selepas menamatkan pengajian di dalam jurusan Sarjana Muda Komunikasi di Western Michigan University, Amerika Syarikat sekitar April 2014 yang lalu, ramai bertanyakan bilakah Juliana Evans akan kembali ke Malaysia sekaligus meneruskan penglibatan dalam dunia hiburan.

Bercakap kepada Harian Metro, Juliana Evans yang menyambung pengajian di Akademi Filem New York berkata beliau banyak menimba pengalaman ketika menetap di Los Angeles selain ada mengintai peluang berlakon serta terbabit dalam kerja-kerja produksi.

“Saya seronok berada di sini kerana banyak pengalaman baru yang ditimba. Cara mereka bekerja juga sedikit berbeza daripada kita. Di sini ramai kenalan yang sering membantu saya, memberi peluang serta galakan kepada saya untuk bergiat aktif. Jadi tidak terasa sunyi melainkan rindu kepada keluarga dan teman-teman rapat”

“Bagaimanapun saya ambil keputusan untuk kembali kerana tanpa disangka walaupun tinggal jauh beribu batu dari Malaysia, ada pelbagai tawaran menarik menanti saya”

“Malah ada produser sanggup menunggu sehingga saya pulang dan baru mereka akan mulakan penggambaran. Ini sangat membuatkan saya terharu kerana saya fikir mungkin orang sudah tidak ingat kepada saya kerana bertahun juga menetap di LA. Insya-Allah saya akan terbabit dalam sebuah produksi filem hujung tahun ini,” jelas Juliana Evans.

Gadis berusia 25 tahun ini juga khabarnya bakal menandatangani kontrak sebagai duta produk kecantikan antarabangsa pada Januari 2015. Rezeki namanya. (rtky/m)


Erin Malek Dan Suami Difitnah Ke Kelab Malam Selepas Resepsi Kahwin

Beberapa hari sebelum berlangsungnya majlis perkahwinan Erin Malek dan pilihan hatinya, Farriz Fauzy kami ada menerima set gambar menunjukkan pelakon itu berada di kelab hiburan namun menganggap ianya gambar lama, kami biarkan sahaja. #alasan

Ianya menjadi perhatian ramai sejak beberapa hari ini dan masih belum ada kenyataan rasmi dari pihak Erin Malek sendiri tentang gambar yang tersebar luas itu.

BACA: Erin Malek, Suami Tidak Peduli Tentang Gosip Liar Sebelum Nikah

Belum pun isu itu reda, ada pula gambar yang menunjukkan Erin Malek dan suami berkunjung ke kelab malam sejurus selepas tamat resepsi perkahwinan mereka yang berlangsung di Hotel InterContinental Kuala Lumpur, Sabtu lalu.

Dalam gambar nan sekeping yang kami terima seperti di atas suami Erin Malek masih mengenakan persalinan yang sama ketika majlis resepsi berlangsung.

BACA: Gambar Di Rootz KL Tersebar, Ada Pihak Cemburu Dengan Erin Malek? (ext.)

Namun kami rasa ianya sekadar parti kecil untuk ahli keluarga & juga rakan terapat selepas resepsi perkahwinan yang melibatkan pihak media dan jumlah hadirin yang besar. Tidak salah kami rasa untuk meraikan secara lebih intimate namun jika ianya benar diadakan di kelab hiburan, seperti tidak kena dengan nilai perkahwinan itu sendiri. kan? (rtky/m)


Intan Ladyana Mohon Semua Berhenti Tanya Pasal Kamal Adli

Sekeping gambar menunjukkan Kamal Adli yang masih menyimpan foto Intan Ladyana sehingga hari ini dalam dompetnya mendapat perhatian dan ramai yang menyarankan supaya jejaka itu terus menjalani kehidupan seperti biasa dan melupakan apa yang berlaku.

BACA: Kamal Adli Mengaku Pernah Melutut Depan Intan Ladyana Demi Cinta (ext.)

Pastinya pihak media dan juga para peminat ingin mengetahui reaksi Intan Ladyana terhadap foto tersebut. Berikut merupakan jawapan pelakon itu kepada portal Murai.

“Saya sebenarnya tidak mahu panjangkan lagi isu ini kerana hubungan kami memang dah berakhir dan tiada apa lagi yang boleh saya komen. Saya rasa baik saya diamkan diri sahaja, jika tidak isu ini tidak akan berakhir,” ujar Intan Ladyana.

Memetik kenyataan Kamal Adli baru baru ini, beliau sendiri mempunyai banyak persoalan yang masih belum terjawab dari pihak Intan Ladyana.

“Saya cukup merana sejak ditinggalkan. Tidak tahu nak cakap betapa hati saya terluka. Kenapa Intan buat saya seteruk ini? Secara jujur, saya dan Intan tidak bergaduh dan tidak berperang besar, hubungan kami berjalan seperti biasa”

“Tapi saya pelik Intan secara tiba-tiba mengambil keputusan mengakhiri hubungan ini, sedangkan apa salah saya? Saya tidak boleh terima ditendang begitu saja,” ujar Kamal Adli. (rtky/m)


Akui Sudah Putus, Hefny Sahad Dedah Nad Zainal Cinta Pertama

Pasangan ini menjadi perhatian ramai selepas dikatakan memulakan hubungan cinta ketika Nad Zainal sendiri masih kekasih orang — khabar angin yang sehingga hari ini tidak mempunyai jawapan dari pihak yang terlibat.

Dalam temubual terbaru bersama mStar Online, Hefny Sahad akhirnya mengakui yang Nad Zainal merupakan cinta pertamanya sejak dia berkecimpung dalam industri hiburan tempatan sejak dua tahun lalu sehinggalah hubungan mereka putus baru baru ini.

BACA: Nad Zainal Nafi Kekasih Hefny Sahad, Nafi Serang Di Lokasi

“Benar Nad adalah cinta pertama saya sepanjang berada dalam industri seni. Walaupun sekejap, saya anggap apa yang telah berlaku adalah takdir kami. Saya pun tak salahkan sesiapa terhadap apa yang telah berlaku sebelum ini. Cuma saya hanya mampu menjadikan pengalaman lama itu sebagai pengajaran untuk kita terus hidup di masa hadapan,“ ujar Hefny Sahad.

Pelakon itu turut menambah yang salah faham dua bulan lalu sehingga terjadinya insiden di lokasi penggambaran sebagai punca perpisahan mereka.

“Memang betul ketika di lokasi Maaf Jika Aku Tak Sempurna, Nad datang pada saya kerana mahu menyelesaikan masalah perselisihan faham antara kami, tetapi tidaklah sampai dia menyerang saya. Saya memberitahu dia ketika itu untuk berbincang masalah berkenaan pada waktu. Itu saja. Orang lain pula menokok tambah kejadian itu,” tambahnya lagi. (rtky/m)


Genap Satu Tahun Berkahwin, Raja Azmi Sudah Tawar Hati

Bulan lalu, pengakuan oleh pengarah juga penerbit filem popular ini mendapat perhatian peminat apabila beliau mengakui sudah tidak tinggal sebumbung dengan suaminya selain berkata yang rumahtangga mereka memang mempunyai masalah.

Hari ini pasangan Raja Azmi dan Mohd Eddie Ghazali sepatunya menyambut ulangtahun pertama perkahwinan mereka namun menerusi satu temubual bersama Utusan Malaysia, nampaknya ianya seperti tidak akan berlaku dek masalah yang melanda.

“Tulus dari hati saya memang saya sudah tawar hati dengan perkahwinan ini. Mungkin ini nampak tidak sepatutnya berlaku, tetapi saya perlu menerangkan hal sebenar. Dalam hal sebegini tidak akan ada orang lain yang mampu membuat keputusan untuk diri saya, jadi saya yakin dengan apa yang sama mahu,” ujar Raja Azmi.

Mengakui ada tempoh dalam perkahwinan mereka yang membuatkan Raja Azmi bahagia, beliau turut berkata memang ada usaha yang dilakukan untuk selesaikan masalah dan menolak dakwaan orang ramai yang tempoh perkenalan singkat mereka menjadi punca.

“Tidak, saya tidak percaya jodoh itu terletak pada berapa lama kita kenal. Sebelum ini saya pernah berkahwin, untuk pengetahuan semua kami hanya saling mengenali lima bulan dan hampir 28 tahun kami bersama sebelum berpisah, jadi itu bukan menjadi punca dalam hal ini”

Sedar menjadi perhatian dan juga cemuhan ramai apabila sekali lagi dilanda masalah rumahtangga Raja Azmi bersikap positif yang beliau hanya berkongsi dengan harapan ianya dijadikan teladan.

“Saya tahu, sebagai manusia saya tidak sempurna dan sebab itu jangan ikut perbuatan saya yang jelek di mata mereka.” tambahnya lagi. (rtky/m)


The Book of Life: Animasi Penuh Mesej Dengan Lagu Pop Saduran Terbaik

Walaupun perayaan Halloween bukanlah budaya kita, ada sebab untuk anda teruja dengan filem yang bakal ditayangkan bersempena dengan sambutan itu. The Book of Life akan ditayangkan di seluruh Malaysia bermula 16 Oktober ini, serentak dengan Hollywood.

Mengisahkan perjalanan Manolo, seorang pemuda yang berbelah bagai antara memenuhi impian keluarga atau mengikut kata hatinya dalam kehidupan. Sebelum memilih jalan mana yang harus dilalui selepas ini, beliau memulakan satu pengembaraan yang luar biasa menjangkau tiga dunia fantasi di mana beliau harus berhadapan dengan ketakutan yang ada pada dirinya.

The Book of Life secara asasnya berkisar pada kisah Manolo (yang disuarakan oleh Diego Luna) & Maria (Zoe Saldana) dan juga Joaquin (Channing Tatum) yang mana mereka bertiga terjebak dalam cinta tiga segi (?) untuk kedua dua jejaka itu memenangi hati Maria.

Kisah cinta tiga segi ini yang merupakan sebahagian dari cerita berjaya dipersembahkan oleh Guillermo del Toro dan pengarahnya, Jorge Gutierrez dengan cekap dan penuh kehangatan lebih lebih lagi dengan vokal Zoe Saldana & Channing Tatum yang turut membantu. Watak Maria dalam filem animasi ini juga ditonjolkan sebaga seorang yang boleh berdiri di atas kaki sendiri walaupun cintanya menjadi rebutan Manolo dan Joqauin.

Mungkin kejutan terbesar dalam The Book of Life adalah penggunaan muzik. Banyak lagu muzik pop boleh didengari sepanjang filem ini yang disadur semula dengan perasa Mexico termasuklah lagu I Will Wait (Mumford and Sons), Creep (Radiohead) dan beberapa lagu dari Biz Markie dan juga Rod Stewart. Sesuatu yang segar dalam filem animasi sebegini.

Dalam satu kenyataan kepada media berkaitan filem ini, penerbit Guillermo del Toro pernah kata yang beliau memang mahukan sebuah filem animasi yang lari jauh dari norma grafik biasa seperti kebanyakkan filem di pasaran dan kami rasa The Book of Life merealisasikan perkara itu.

Kalau anda mencari filem animasi positif untuk tontonan sempena Halloween ini, The Book of Life satu pilihan bijak. Berbaloi untuk anda selami dunia imaginasi del Toro & Jorge Gutierrez.


Radhi OAG Dedah Isteri Hamil 5 Bulan

Dalam temubual bersama program HLIVE! sebentar tadi, Radhi OAG mendedahkan yang isterinya, Nur Shahira Ayu kini sedang hamil dan memasuki usia kandungan lima bulan. Beliau juga turut mendedahkan mereka tidak mahu tahu jantina bakal anak mereka lebih awal kerana mahu kekalkan elemen kejutan apabila Ayu bersalin kelak.


Erin Malek, Farriz Fauzy Tak Peduli Gosip Nakal Sebelum Nikah

Pasangan pengantin baru, Erin Malek dan suaminya Farriz Fauzy menjelaskan yang mereka tidak terkesan dengan gosip yang sengaja direka untuk menjatuhkan mereka malah menganggap ianya sekadar perkara ringan dan tidak perlu difikirkan terlalu jauh.

“Erin ada baca dan nak tergelak pun ada, bagi Erin ketika itu kami masing-masing sibuk membuat persiapan untuk perkahwinan tetapi tiba-tiba timbul pula gosip yang sebegini dan Erin tak kisah pun,“ ujarnya sejurus selesai upacara akad nikah.

BACA: Dengan Sekali Lafaz, Erin Malek & Farriz Fauzy Sah Bergelar Suami Isteri

Farriz pula menjelaskan bahawa dia terpaksa memberitahu perkara sebenar kepada keluarganya mengenai gosip tersebut supaya tidak timbul salah faham antara satu sama lain.

“Ada orang mendakwa bahawa kami melakukan perkara yang tidak senonoh di depan khalayak ramai. Bagi saya benda itu semua tidak benar, disebabkan gosip-gosip yang sebegitu saya perlu pula menjelaskan kepada ahli keluarga yang tidak biasa dengan gosip”

“Jadi saya terangkan, yang kami (Farriz dan Erin) tidak bodoh untuk melakukan benda-benda yang tidak senonoh di depan orang ramai,“ katanya lagi kepada media.

Dalam temubual sama, Erin Malek yang memilih Los Angeles sebagai lokasi bulan madu turut berkata yang beliau akan mengambil cuti selama beberapa bulan selepas pulang ke Malaysia pada 4 November ini sebelum kembali berlakon. (rtky/hfz)


Aidil Zafuan Bersuara, Bidas Rita Rudaini Di Akaun Instagram

Ramai peminat sebelum ini sering berkata yang kenyataan tentang rumahtangga mereka sebelum ini banyak datang dari Rita Rudaini sahaja tanpa banyak kenyataan balas dari pihak Aidil Zafuan namun kini nampaknya pihak lelaki tidak mampu berdiam diri.

BACA: Rita Rudaini Akui Tidak Pernah Tuntut Cerai Dari Aidil Zafuan

Menerusi akaun Instagram beliau baru baru ini, Aidil Zafuan mendedahkan bukti yang beliau kerap bertanya khabar anak mereka selain bukti memindahkan wang belanja untuk anak melalui perbankan atas talian — selain kenyataan membidas Rita Rudaini.

“Selama ini aku diam, beritahu orang langsung tidak ingat anak anak tetapu aku mesej sekali pun kau tak jawab, ini bukti dia. Kadang kadang aku perlu pertahankan diri, dulu boleh diam sekarang jangan sekali kau pijak aku,” tulis Aidil Zafuan seperti satu amaran.

Dalam salah satu bukti yang dikemukakan, Aidil Zafuan turut menulis yang beliau tidak pernah mengabaikan nafkah anak anak seperti didakwa Rita Rudaini dan tidak perlu untuk membuktikan lebih lebih di khalayak ramai kerana sudah berbuat demikian di mahkamah.

Menariknya, Aidil Zafuan juga seakan mendedahkan yang Rita Rudaini sebelum pernah meminta cerai ketika mereka masih suami isteri sekaligus berbeza dengan kenyataan terbaru pelakon itu di mahkamah syariah baru baru ini. Kita tunggu penjelasan Rita Rudaini pula. (rtky/m)


Erin Malek Kini Sah Bergelar Isteri

Pelakon muda Nur Arina Binti Abdul Malek, 20 atau lebih dikenali sebagai Erin Malek bersama pasangan Mohamed Farriz bin Mohamed Fauzy telah selamat diijab kabulkan dengan bersaksikan oleh bapa tirinya, Encik Fakhruddin.

Pasangan yang memilih konsep Sweet Garden ini telah selamat diijab kabulkan dengan satu kali lafaz sahaja dan telah dinikahkan oleh Penolong Pendaftar Nikah, Ustaz Zainal Abidin.

Majlis yang dihadiri keluarga dan tetamu yang terdekat ini telah dijalankan di Kediaman Erin sendiri di Duta Suria Residency, Ampang.

Pihak perempuan menerima tujuh dulang hantaran berbalas sembilan daripada pihak lelaki dengan mas kahwin berjumlah RM 10,000 dan wang hantaran sebanyak RM 30,000. Pihak lelaki memberi 7 dulang hantaran manakala pihak perempuan membalas 9 dulang.

Pasangan ini juga telah memilih Los Angeles, Amerika Syarikat sebagai tempat berbulan madu sebelum sibuk dengan lakonan dan perniagaan masing-masing sambil memulakan kehidupan mereka bersama buat pertama kali.

Sekalung tahniah buat pasangan Erin Malek dan suami, Mohamed Farriz kerana telah menjadi pasangan suami isteri yang sah, dan kami di Rotikaya mendoakan agar pasangan ini berkekalan dan dikurniakan cahaya mata yang soleh dan solehah. (rtky/hfz)


Izara Aishah Akui Kekasih Adib Khalid

Dengan beberapa keping gambar mereka berdua bertebaran di internet dan menjadi bualan ramai, tidak hairan Izara Aishah tampil sendiri memberikan penjelasan tentang hubungan beliau bersama anak lelaki Datuk K, suami kepada Dato’ Siti Nurhaliza ini.

Bercakap secara eksklusif kepada Media Hiburan, Izara Aishah mengakui yang beliau kini sedang bercinta dengan Adib Khalid dan berharap akan menghentikan spekulasi.

“Di awal perhubungan saya akui kami hanya berkawan. Itu yang saya mengambil pendekatan untuk tidak terlalu bercerita. Dan bila kami sudah bersama atau lebih tepat bercinta, tidak ada apa yang perlu saya sorokkan. Tapi tidak bermakna saya perlu bercerita satu dunia akan hal tersebut. Bila saya sudah berterus terang, harapnya tidak ada lagi spekulasi yang timbul,“ ujarnya.


Ruminah Sidek: Sepanjang Perkahwinan Hanya Dua Kali Sahaja Dia Marah

“Sepanjang perkahwinan, dia hanya pernah memarahi saya dua kali saja. Pelik pula bila wataknya dalam telefilem menunjukkan dia seorang yang sombong, cemburu dan pemarah,” jelas Ruminah Sidek atau lebih mesra dipanggil Mak Mah baru baru ini.

Watak Allahyarham suaminya, AR Tompel yang cuba digambarkan sebagai seorang yang ‘gatal’ dalam telefilem Saloma itu turut dinafikan Mak Mah malah watak tersebut bukanlah watak sebenar Allahyarham tetapi disebabkan tidak ada sumber yang kukuh dan cukup kuat maka apa yang dipaparkan itu lebih bersifat ‘syok sendiri’ tanpa mengkaji sesuatu yang lebih bersifat mendalam dan jitu dalam menyampaikan sesebuah karya yang bersifat biopik ini.

“Rasa sedih pula bila tonton telefilem Saloma, watak Tompel sedikit pun tidak sama seperti yang dipaparkan. Dia bukanlah seorang yang nakal tetapi diakui ramai wanita sukakan dia walaupun dia tidaklah sekacak mana pun,” ujarnya pada sidang media yang dihadiri lebih kurang 30 waris serta keluarga terdekat Allahyarham AR Tompel. (rtky/hfz)


Rita Rudaini: Tidak Pernah Tuntut Cerai

Dalam kenyataan terbaru kepada Mahkamah Tinggi Syariah Shah Alam semalam, Rita Rudaini mengakui yang beliau tidak pernah menuntut penceraian daripada bekas suaminya, Aidil Zafuan & tindakan menceraikannya melalui SMS sebagai tidak bertanggungjawab.

Menurut Rita Rudaini, beliau tidak pernah meminta cerai sebaliknya hanya kemukakan tindakan mahkamah untuk Aidil Zaufna kembali melaksanakan tanggungjawab sebagai seorang bapa dan suami yang sah pada masa itu.

Kenyataan itu dikemukakan oleh peguam syarie Rita Rudaini, Datuk Mohd Zaidi Mohd Zain yang bagi membalas pernyataan pembelaan Aidil Zafuan yang diwakili peguam syarie, Rushdan Sujak Rafie, pada 11 September yang lalu.

Dalam kenyataan sama, Rita Rudaini turut mendedahkan yang Aidil Zafuan tidak pernah beritahu atau mengajak beliau keluar dari rumah kelamin mereka dan kegagalan pemain bola sepak itu buktikan pemastautin semasa menyebabkan kes nusyuz & hak jagaan anak ditolak mahkamah.

BACA: Bukan Soal Duit, Rita Rudaini Fail Tuntut RM300,000 Untuk Sedarkan Aidil Zafuan

Mahkamah juga menetapkan kes tuntutan mutaah RM300,000 Rita Rudaini daripada Aidil Zafuan didengar di hadapan Hakim Syarie Mawardi Che Man pada 13 November depan. (rtky/m)


Di Sekitar Majlis Berinai Erin Malek

Ini merupakan entri pertama untuk liputan perkahwinan Erin Malek yang akan memenuhi ruang hidup anda untuk beberapa hari ini, heh. Kita mulakan dengan majlsi berinai Erin Malek yang telah selamat berlangsung malam tadi di kediaman keluarga beliau.

Menerusi gambar yang dikongsikan menerusi Instagram Erin Malek oleh jurugambar rasmi beliau, Project2Pi dapat dilihat ianya berlangsung dalam suasana sederhana namun tetap meriah dengan kehadiran ahli keluarga, rakan rakan termasuk rakan artis.

Bercakap kepada media tentang pemilihan tarikh 10 Oktober 2014 beberapa bulan lalu, Erin Malek mengakui tarikh 10.10.2014 sebagai sesuatu yang senang diingati selain mereka tidak mahu menangguhkan perkara yang baik sebegini.

Erin Malek turut menambah yang beliau dan bakal suami sudah merancang untuk berbulan madu di Los Angeles, Amerika Syarikat selepas majlis resepsi sebelah lelaki selesai. Seronoknya. Untuk anda, ini beberapa keping gambar sekitar majlis malam berinai Erin Malek. (rtky/m)


Waris Dan Keluarga AR Tompel Kemuka Tiga Tuntutan Dalam Isu Saloma

Seperti yang menjadi perbualan peminat dan juga media beberapa hari ini, keluarga dan waris kepada Allahyarham AR Tompel amat terkesan dengan babak yang dipaparkan oleh penerbit serta pengarah kepada telefilem Saloma mengenai watak AR Tompel yang dilakonkan oleh dramatis Azhan Rani tidak benar sama sekali dengan karakternya semasa hayat hidupnya.

Adlin Aman Ramli yang bercakap semasa sidang media di Finas kelmarin, ternyata cukup kecewa sekali dengan apa yang di persembahkan oleh telefilem tersebut dan menerusi peguamnya iaitu Encik Mohd Khairul Azam Abd Aziz telah meminta selaku pihak yang bertanggungjawab iaitu Astro agar menghentikan penayangan telefilem itu serta merta kerana difahamkan sebelum ini telah pun menghantar notis tetapi tidak ada tindak balas yang berlaku mengenai perkara ini.

“Notis tuntutan menarik balik penyiaran telefilem dan permohonan maaf di atas penerbitan Astro First bertajuk Saloma & fitnah terhadap Allahyarham AR Tompel,” kata Mohd Khairul Azam selaku peguam kepada waris AR Tompel dalam memulakan perbicaraan itu.

“Tiga tuntutan yang dikemukakan ialah, memohon tayangan telefilem tersebut dihentikan serta merta iaitu dengan menarik balik tayangannya di saluran Astro First. Manakala yang keduanya, selepas penarikan balik, pihak Astro perlu memohon maaf secara terbuka kepada waris kerana menyiarkan telefilem tersebut tanpa rujukan daripada waris dan yang terakhirnya ialah proses rundingan atau mesyuarat dengan pihak terlibat secara tertutup untuk membincangkan perkara tersebut dengan lebih lanjut, kerana ini melibatkan emosi,“ tambahnya.

??Sementara itu, Adlin yang merupakan anak kepada seniman itu turut menjelaskan bahawa apa yang telah dilakonkan oleh Azhan Rani yang telah membawakan watak bapanya Allahyarham AR Tompel adalah tidak benar sama sekali malah dia turut memberitahu bahawa 90 peratus babak mengenai bapanya itu adalah dusta semata-mata.

“Memang benar, ayah saya berkahwin dengan Saloma dan memiliki seorang anak serta beberapa fakta lain dalam telefilem tersebut betul. Tetapi pengarah dan penulis skrip menterjemahkan watak ayah saya seolah-olah mengikut bayangan mereka sendiri dengan berpandukan kata satu sumber sahaja iaitu Mariani (kakak Saloma) tanpa bertanyakan kepada kami waris-waris Tompel”

“Ini membuatkan seolah-olah Tompel menjadi punca Saloma menderita. Lebih-lebih lagi menerusi satu babak yang menunjukkan Saloma terpaksa keluar rumah dengan keadaan sarat mengandung kerana Tompel tidak membayar sewa rumah, menunjukkan Allahyarham langsung tidak bertanggungjawab,“ ujarnya tegas.

Waris kepada Allahyarham AR Tompel juga menjelaskan rasa tidak puas hati terhadap 29 babak yang ditayangkan dalam telefilem tersebut yang seolah-olah menggambarkan Allahyarham AR Tompel sebagai seorang yang bersifat antagonis, kejam dan negatif tetapi apabila sidang media ini diadakan kisah sebaliknya telah diceritakan oleh warisnya.

“Ada 29 babak yang kami sebagai waris rasakan satu fitnah terhadap arwah — babak arwah yang sengaja diada-adakan, direka serta ditokok tambah. Kami benar-benar tersinggung dan sedih dengan hal ini,” katanya pada sidang media yang dihadiri lebih kira-kira 30 orang waris seniman seperti anaknya iaitu AR Badul, Amran Tompel serta dua isteri seniman, Ruminah Sidek dan Zaiton Ismail selain wakil peguam mereka, Azam & Co. (rtky/hfz)


Dracula Untold: Bermulanya Era Adiwira Dari Golongan Raksasa

“Sometimes, the world no longer needs a hero, it needs a monster” — Vlad atau Dracula

Dracula ialah antara watak antagonis berasal dari novel tulisan Bram Stoker berjudul ‘Dracula’ (1897) yang kerapkali diadaptasi ke filem dalam berbagai versi, zaman dan bahasa. Jadi, apa lagi kisah yang tinggal atau belum diceritakan dari kisah pontianak yang menghisap darah itu?

Dracula Untold (2014) ialah sebuah filem drama aksi fantasi yang mengambil kisah asas sahaja tentang perwatakan Dracula dari novel itu lalu mengadunnya dengan kisah sejarah seorang raja bernama Vlad the Impaler lakonan oleh Luke Evans.

Filem ini dibuka dengan paparan kronologi bagaimana kanak-kanak dari negara kerajaan Transylvanian, Romania kuno dikerahkan menjadi askar untuk kerajaan Turki menakluki negara-negara barat di tahun 1400-an. Vlad, seorang putera raja yang juga menjadi salah seorang tentera sejak kecil sudah terkenal dengan keganasannya menyula semua askar di negara yang mereka takluki supaya dia lebih digeruni sampai bila-bila.

10 tahun kemudian Vlad kembali ke negaranya dan menjadi raja kerajaan Transylvanian. Dia memiliki seorang isteri, Mirena (Sarah Gadon) dan seorang putera, Ingera (Art Parkinson). Waktu yang sama, bala tentera Turki yang diketuai oleh Raja Mehmed II (Dominic Cooper) sekali lagi datang ke negara Vlad untuk menuntut 1000 orang kanak-kanak rakyat Transylvanian dikerahkan secara paksa untuk menyertai tentera mereka.

Sanggupkah Vlad melihat sejarah berulang iaitu puteranya dirampas untuk dijadikan askar seperti pernah terjadi kepadanya dahulu? Itulah persoalan pokok yang menghantui fikiran Vlad sekaligus menjadi pencetus penceritaan filem ini seterusnya. Saksikan kesudahan filem Dracula Untold di pawagam tempatan sekarang!

Vlad hanya ada satu pilihan sahaja iaitu mesti berjuang mati-matian untuk mempertahankan maruahnya sebagai seorang raja dan ketua keluarga. Dia mendengar khabar angin malahan pernah bertembung dengan seseorang yang aneh atau seekor raksasa tinggal di gua Pergunungan Broken Tooth bergelar Caligula (Charles Dance) yang mempunyai ilmu hitam dan membaham sesiapa sahaja yang datang ke situ.

Lantas Vlad tekad bertemu Caligula untuk mencuba nasib seandainya dia boleh dapat kekuatan seperti raksasa itu. Seterusnya penceritaan dikembangkan kepada dua cabang, proses penuntutan ilmu hitam Vlad untuk menjadi Dracula dan konflik serangan penaklukan tentera-tentera Raja Mehmed II yang semakin hampir.

Filem ini merealisasikan watak ‘Dracula’ versi novel yang sememangnya diambil cerapan dan tekapan serta inspirasi oleh Bram Stoker, pengarang novel Dracula dari nama keturunan Vlad iaitu ‘Dracul’ dan ciri-ciri keberaniannya.

Filem Dracula Untold mengiyakan bahawa kewujudan Dracula memang benar-benar bermula dari kisah Raja Transylvanian, Vlad III Tepes. Itulah Hollywood! Pembikin filem di sana akan menggarap apa sahaja sumber cerita melalui lesen kreatif mereka untuk memberikan sebuah penceritaan filem yang mahu kelihatan lain dari filem-filem Dracula sebelumnya.

Dracula versi Vlad ditampilkan tidak mengetengahkan kezaliman seekor pontianak yang menghisap darah manusia secara rawak sebagai mangsa untuk menyambung hayat dan tenaganya. Kali ini, Dracula dipaparkan sebagai antihero yang menyerang dan membunuh musuh-musuh demi mempertahankan rakyat dan negaranya yang hendak ditakluki oleh bala tentera kerajaan Turki.

Kuasa ajaib yang dimiliki oleh Vlad seperti seekor raksasa dengan kekuatan ya amat, mampu berlari pantas, ada deria pancaindera yang melampau dan tubuhnya boleh bertukar menjadi sekumpulan kelawar! Anda boleh bayangkan gabungan kuasa Wolverine dan Quicksilver (X-Men: Days of Future Past, 2014), Grenouille (Perfume: The Story of a Murderer, 2006) dan video muzik ‘Frozen’ (1998) oleh Madonna. Pertempuran Vlad seorang diri menentang sekumpulan bala tentera kerajaan Turki pula mirip Neo melawan Agent Smith yang ramai gila dalam filem The Matrix Reloaded (2003). Macam itulah!

Dracula Untold ialah filem ‘reboot’ watak fiksyen Dracula seperti adiwira gelap dimana kisah seram ditukar ke penceritaan drama aksi fantasi. Vlad diberikan sebab-sebab kukuh untuk sanggup berkompromi dengan seorang manusia yang telah dirasuk syaitan iaitu Caligula untuk merasai dan memilik kuasa ilmu hitam selama 3 hari. Namun begitu, kuasa sementara itu bersyarat yakni seandainya Vlad tidak dapat menahan nafsu lalu menghisap darah manusia, maka dia akan kekal sebagai Dracula selama-lamanya.

Filem ini seperti beberapa buah filem lain yang mengadaptasi cerita raksasa aneh dari novel atau kisah dongeng untuk diberikan nafas baru. Misalnya seperti filem The Wolfman (2010), I, Frankenstein (2014) dan ‘spin-off’ Van Helsing (2004). Filem sebegini kononnya menceritakan asal-usul watak-watak seram itu di zaman lampau. Dracula Untold pula tidak mahu berhenti setakat sebagai sebuah filem berdikari satu terbitan sahaja dengan memberikan babak tambahan di akhir filem untuk sekuelnya di zaman moden, hari ni. Kita tunggulah.

Dari sudut lakonan, Luke Evans berjaya menghidupkan wataknya sebagai Vlad yang berada dalam dilema kerana tanggungjawabnya sebagai seorang suami, ayah dan raja untuk mempertahankan keluarga dan negaranya mirip watak Leonidas dalam filem 300 (2007). Demi desakan itulah Vlad sanggup mengorbankan dirinya sendiri untuk berserah kepada kuasa hitam Caligula untuk bertukar menjadi seekor raksasa yang ganas, Dracula.

Produksi filem Dracula Untold yang diarahkan oleh Gary Shore ini bolehlah dikatakan menghiburkan dan mengulang resepi filem aksi fantasi ber-CGI untuk babak-babak peperangan yang besar serta evolusi Vlad menjadi Dracula. Suntingan semasa babak Caligula memerhatikan mangsa-mangsa dalam gua mengingatkan saya kepada filem Predator (1987) dan latar Dracula yang tidak mati-mati akan pasti dibandingkan dengan Highlander (1986).

Dracula Untold (2014) bukan sebuah filem yang menyeramkan dengan paparan Dracula berwajah pucat berjubah hitam berkolar tinggi yang hendak menggigit dan menyedut darah di leher mangsa seperti suku-sakatnya sebelum ini. Filem ini ialah Dracula yang beremosi dan seorang perwira yang berperang menentang kejahatan lain yang lebih jahat dari dia.


Astro Sedang Teliti Notis Tuntutan Waris AR Tompel, Serah Pada Peguam

Waris kepada Allahyarham AR Tompel baru baru ini telah mengadakan satu sidang akhbar khas selepas mendakwa notis tuntutan yang dihantar kepada pihak Astro berhubung eksploitasi watak dalam telefilem biopik Saloma yang kini masih ditayangkan.

BACA: Beri Gambaran Negatif, Waris AR Tompel Bakal Saman Produksi Saloma?

Bercakap kepada Malaysian Digest semalam, Naib Presiden Bahagian Melayu Astro Khairul Anwar Saleh memaklumkan yang pihaknya sedang membuat penelitian semula ke atas telefilem tersebut sebaik saja menerima notis berkenaan.

“Kami ada menerima notis daripada waris AR Tompel dan kami sekarang sedang membuat semula review terhadap telefilem tersebut. Kami bukan tidak respon tapi kami telah menyerahkan perkara ini kepada pihak peguam kami untuk membuat penelitian terhadap isu ini dan ia mengambil sedikit masa. Jadi saya tidak boleh komen lebih lanjut,” tambahnya lagi.

Bagaimanapun menurut Khairul Anwar, pihak Astro belum lagi bercadang untuk menghentikan tayangan telefilem Saloma kerana ianya masih mendapat permintaan tinggi daripada para peminat dan kami kira hanya keputusan undang undang akan mengubah pendirian mereka. (rtky/m)


Elaine Daly Kahwin 4 Disember Ini

Pelakon dan pengacara program bual bicara Bella Elaine Daly memaklumkan yang beliau bakal menamatkan zaman bujangnya dengan seorang doktor yang berasal dari Afrika Selatan, Nick Boden pada 4 Disember ini. Mereka berdua berusia 38 tahun.

“Kami diperkenalkan menerusi seorang rakan pada awal Mac lalu. Selepas saling mengenali hati budi masing-masing, kami mengambil keputusan untuk bertunang Julai lalu. Bagi saya, Nick lelaki yang ada ciri seorang suami yang dicari-cari selama ini. Dia seorang yang memahami dan kami memiliki banyak persamaan,” katanya kepada Harian Metro.

Majlis perkahwinannya dengan duda anak satu itu bakal berlangsung di Kuala Lumpur dan majlis resepsi sebelah pihak lelaki di Afrika Selatan pula akan diadakan pada awal tahun depan. Tahniah didahulukan dari pihak kami, semoga bahagia selamanya. (rtky/m)


Memey Suhaiza Tidak Cemburu Suami Bermesej Dengan Abby Abadi

Baru baru ini satu rakaman skrin perbualan antara Norman Hakim dan Abby Abadi telah mendapat perhatian ramai apabila ianya dimuatnaik sendiri oleh Abby Abadi yang menunjukkan bekas suaminya itu memberikan kata kata semangat penuh manis buatnya.

Memey Suhaiza, isteri kepada Norman Hakim berkata beliau tidak mempunyai sebarang sebab untuk berasa cemburu kerana suaminya sudah menunjukkan isi kandungan mesej berkenaan sebelum ia dihantar kepada Abby.

“Tiada sebab kenapa saya perlu berkecil hati dengan mesej berkenaan kerana ia lebih kepada kata-kata dorongan kepada Abby yang kini semua sedia maklum sedang dalam keadaan tertekan. Malah sebelum ia dihantar suami menunjukkan draf mesej itu kepada saya dan saya sendiri tidak melihat kesalahan atau perkara mencurigakan dalam pesanan tersebut,” ujarnya.

Memey Suhaiza turut menambah yang beliau tidak terkesan dengan komen peminat yang antara lain menyarankan supaya Abby Abadi & Norman Hakim berkahwin semula kerana sudah tahu perkara sebenar sebelum mesej itu dihantar.

“Tiada kesan pun kerana sebelum ini banyak lagi situasi lebih teruk daripada ini saya lalui — dalam keadaan sekarang kami adalah orang paling dekat dengan Abby dan sudah tentu saya dan suami sentiasa memberi sokongan kepadanya,“ tambah Memey Suhaiza lagi. (rtky/m)


Hanez Suraya Rayu Stesen Televisyen Berikan Peluang Kedua

Tidak pula kami sangka begitu hebat kesan kontroversi yang melanda diri Hanez Suraya sehingga banyak stesen televisyen di Malaysia tidak mahu namanya terbabit dengan produksi drama atau telefilem untuk disiarkan. Terputus rezeki nampak gayanya.

Memberi kenyataan kepada Berita Harian hujung minggu lalu, Hanez Suraya mengakui salah dan menyesal dengan apa yang telah berlaku sebelum ini namun terkilan apabila ada pihak tidak memberikan dirinya peluang kedua dan terus menghukum.

“Salah saya kerana terlalu terbuka, tanpa memikirkan kesan jangka panjang. Cuma saya terkilan apabila terus dihukum kerana kesilapan semalam sehingga ruang untuk kembali berkarya semakin sempit. Memang saya berdosa tetapi wajarkah saya dihukum hingga langsung tidak diberi peluang meneruskan minat dalam bidang seni?”

BACA: Enggan Lepas Hubungan Cinta, Hanez Suraya Akui Makin Sayangkan Romie

“Setiap orang berhak mendapat peluang kedua untuk memperbetulkan semula kesilapan tetapi mengapa saya tidak diberi kesampatan itu? Saya tak mengeluh sebaliknya berharap mereka yang mempunyai kuasa untuk memberikan semula kesempatan bagi saya membuktikan kesungguhan”

“Penerbit tidak pernah lupa malah masih menghulurkan tawaran, tetapi pada saat akhir nama saya digugurkan kerana bimbang kemunculan memberi kesan kepada rating sesebuah drama”

“Saya tak menafikan perasaan rindu untuk kembali ke lokasi penggambaran semakin tebal. Pernah juga saya merisik khabar daripada penerbt yang rapat, mereka yang masih memberikan sokongan, tetapi apa daya mereka jika nama saya tidak diluluskan oleh stesen televisyen. Sesetengah pihak dengar saja nama Hanez Suraya, terus ditolak. Berikan saya ruang untuk membersihkan nama dan menebus semua kesilapan lalu,” ujar Hanez Suraya panjang lebar.

Mungkin sampai masa untuk pihak tertentu memberikan peluang kepada Hanez Suraya untuk muncul semula di kaca televisyen kerana kami yakin pasti ada para peminat sendiri yang rindukan kemunculan pelakon ini dengan drama atau telefiem baru, kan? (rtky/m)


Izreen Azminda Lega Terima Hak Jagaan Anak, Tegas Dengan Suami

Pada minggu lalu, Mahkamah Syariah Wilayah Persekutuan telah memutuskan untuk memberi hak penjagaan sepenuhnya Muhammad Umar Adrian, yang berusia setahun tiga bulan kepada Izreen Azminda selepas beliau bercerai dengan sekitar Jun yang lalu.

Bercakap kepada media baru baru ini, walaupun beliau memberi ruang kepada bekas suaminya untuk meluangkan bersama anak mereka namun Izreen Azminda memberikan syarat yang anaknya tidak boleh bermalam di rumah bapanya.

BACA: Izreen Azminda Sahkan Sudah Bercerai Talak Satu, Terus Berkawan Demi Anak

“Buat masa ini, jika dia ingin berjumpa dengan Umar, ia perlu dibawah pengawasan saya sendiri atau dengan wakil saya yang boleh dipercayai. Bukan apa, Riza pun sibuk dengan pelbagai kerja penggambaran, takut jika dia tiada masa untuk menjaga Umar. Mungkin selepas beberapa tahun kemudian saya akan membenarkan dia bermalam dengan Umar,“ ujarnya.

Izreen Azminda turut menjelaskan kehadiran bekas suaminya, Muhammad Riza Baharuddin ke mahkamah baru baru ini adalah untuk selesaikan tuntutan hak jagaan anak dan nafkah.

“Saya tidak tahu jika dia ke mahkamah pada tarikh lain tetapi jika ada wartawan melihatnya pada 30 September lalu, memang dia ada di sana bagi kes tuntutan anak. Saya juga berada di situ”

“Dan Alhamdulillah, mahkamah memutuskan hak penjagaan anak diberikan sepenuhnya kepada saya,“ tambah Izreen Azminda yang telah bercerai pada 9 Jun 2014 selepas mendirikan rumah tangga kira kira hampir dua tahun. (rtky/m)


Izara Aishah & Adib Khalid Rai Sambutan Hari Jadi Bersama

Walaupun tidak memberikan apa apa kenyataan tentang hubungan mereka kepada media, rasanya peminat sendiri boleh menilai yang Izara AIshah dan Adib Khalid kini lebih dari sekadar kawan. Beberapa keping gambar yang dimuatnaik ke Instagram mengukuhkan kenyataan itu.

Seminggu yang lalu Adib Khalid memuatnaik sekeping gambar menunjukkan dirinya bersama Izara Aishah menyambut ulangtahun kelahiran pelakon itu bersama sama dan terbaru menerusi akaun Instagram Dato’ Siti Nurhaliza, mereka sekali lagi bersama menyambut hari jadi jejaka itu.

BACA: Izara Aishah Akui Sudah Putus Cinta, Nafi Kini Ada Kekasih Baru

Dalam gambar terbaru itu, kelihatan Izara Aishah selesa di kalangan ahli keluarga Adib Khalid termasuklan ibu kandungnya, Tengku Zawiyah yang turut hadir menyambut ulangtahun kelahiran puteranya itu. Tidak salah jika dikatakan pelakon itu diterima baik oleh keluarga Adib, heh.

Dato’ Siti Nurhaliza juga ada memuatnaik sekeping gambar tidak berapa lama kemudian menulis yang mereka sedang menjamu juadah makan malam yang dimasak oleh Izara Aishah sendiri di kediaman keluarga Adib Khalid. Oh manisnya bila tarikh kahwin? (rtky/m)


Waris AR Tompel Bakal Saman Melissa Saila, Produksi Biopik Saloma?

Pelakon & penerbit Adlin Aman Ramlie yang juga merupakan anak kepada Allahyarham AR Tompel kesal dengan paparan sisi negatif bapanya itu dalam biopik Saloma yang mula ditayangkan di Astro First sejak 28 Ogos yang lalu — dan masih dalam tayangan kini.

“Saya amat kecewa dan terguris kerana orang di sebalik naskhah itu dekat dan rapat dengan saya tetapi mengapa mereka memilih untuk memaparkan Allahyarham bapa secara prejudis tanpa merujuk kepada semua warisnya terlebih dahulu,” ujar Adlin kepada Harian Metro.

Menurut laporan sama, Adlin Aman Ramlie dan waris yang lain bakal membuat tuntutan undang undang terhadap produksi biopik itu untuk menuntut hak mereka yang tercalar berikutan paparan menggambarkan karakter dan sikap seniman itu sebagai negatif dan ‘hitam’ dalam telefilem itu.

“Paparan sikap hitam yang digambarkan terhadap Allahyarham bapa adalah satu eksploitasi yang jelas dan meninggalkan kesan negatif kepada penonton. Ia bukan saja prejudis, tidak adil dan berat sebelah, malah mempunyai niat tertentu untuk memburukkan Allahyarham”

“Saya mewakili keluarga mengutuk sekerasnya paparan yang diberikan kepada Allahyarham dalam telefilem itu. Ia jelas menunjukkan individu di sebalik pembikinan karya itu tidak bertanggungjawab kerana paparan negatif itu diambil berdasarkan cerita sebelah pihak tanpa merujuk kepada waris”

Dalam tuntutan itu, Adlin Aman Ramlie dan ahli keluarga yang lain menuntut pihak Astro untuk menghentikan tayangan telefilem itu di semua saluran serta-merta & tidak mengulang tayangannya pada masa akan datang selain meminta permohonan maaf terbuka. (rtky/m)


5 Tips Mudah Untuk Dapatkan Kulit Putih & Cerah Secara Semulajadi

Hai semua! Buat pertama kali saya, Lia Natalia menulis di laman hiburan & gaya hidup popular ini dan hari ini saya ada berita baik untuk anda semua yang idamkan kulit cantik, putih berseri persis Lia Natalia bintang Hollywood yang menjadi pujaan anda. Hehe.

Lia harus akui yang kulit berseri dan cerah adalah impian semua orang. Tiada siapa suka jerawat, jeragat, bintik-bintik hitam atau lingkaran hitam di mata. Kulit kita semua berbeza dan setiap jenis kulit mempunyai masalah tersendiri namun ianya bukan penghujung impian anda.

Di mana ada kemahuan pastinya di situ ada jalan ‘kan? Jika anda boleh luangkan masa dan rutin harian untuk menjaga kulit anda, pastinya akan ada hasil. Berikut beberapa tips mudah yang mahu Lia kongsikan bersama anda, dibawakan oleh Pure Beauty White & Bright.

Peluang untuk memenangi produk Pure Beauty White & Bright tajaan Watsons dihujung artikel ini untuk anda semua, bernilai lebih RM1,000. Jangan lepaskan peluang ini bersama Lia.

Segalanya harus bermula dengan diet atau cara pemakanan anda. Masalah penghadaman akan menyebabkan kekotoran kulit dari dalaman dan kerana itu diet seimbang sangat penting. Amalkan pemakanan berprotein tinggi seperti ikan, kacang, daging putih dan bijian seperti gandum hitam & beras perang juga sayuran sangat bagus untuk kesihatan dan kulit anda.

Cuba elakkan makanan yang diproses kilang atau dari bahagian sejuk beku. Asid lemak Omega 3 bagus untuk mengurangkan keradangan kulit dan ianya boleh ditemui dalam kacang walnut, salmon dan kacang soya. Jaga makan, itu penting.

Ramai sebenarnya mengambil mudah pengambilan air dalam kehidupan sehari hari. Seperti yang kita tahu terdapat banyak faedah kesihatan dengan hanya minum air, salah satunya adalah untuk membantu kulit anda untuk membersihkan kekotoran.

Air membersihkan badan dan menghapuskan toksin & bahan buangan. Ia menghidrat tubuh dan membuang lebihan minyak dan kotoran. 15% daripada kulit kita terdiri daripada air. Jadi, minum sekurang-kurangnya 2 liter sehari untuk memberikan kulit cerah idaman anda.

Cahaya matahari sumber vitamin D yang baik namun hanya dari jam 7.00 pagi sehingga 9.00 pagi setiap hari, selepas itu anda perlu elakkan pancaran cahaya matahari terus ke kulit anda. Sinaran UV agak kuat dan bukan sahaja merosakkan tekstur kulit tetapi pendedahan berlebihan kepada sinaran ini boleh menyebabkan kanser kulit — lebih lebih lagi sekitar 10.00 pagi ke 2.00 petang.

Menghidratkan kulit dari dalam dan luar adalah penting. Bersihkan muka anda dua kali setiap hari, sekiranya lebih ianya boleh menyebabkan kekeringan. Minyak semulajadi yang dihasilkan kulit kita diperlukan untuk kesuburan. Gunakan air suam untuk mencuci manakala gunakan air sejuk untuk membilas untuk mengelakkan kotoran kembali ke liang kulit muka. Semasa mencuci muka guna pergerakan bulat, jangan gosok kerana boleh menyebabkan kerengsaan kulit.

Mungkin anda tidak tahu, rehat yang cukup dan tidur merupakan rahsia nombor satu untuk gaya hidup yang sihat dan kulit yang cerah berseri. Berada dalam keadaan tertekan akan menghasilkan kulit berminyak secara berlebihan. Sekurang kurangnya tidur 7 hingga 8 jam setiap hari untuk minda yang aktif dan kulit berseri.

Tidak salah juga untuk anda mengunjungi spa berdekatan untuk hilangkan stress dan berehat.

Dan sekarang untuk menang hadiah berupa produk kecantikan Pure Beauty White & Bright bernilai RM250 setiap satu, anda perlu menjawab tiga soalan dibawah berdasarkan video di atas dan hantarkan penyertaan anda ke [email protected] sebelum 14 Oktober 2014.

Hamper produk kecantikan Pure Beauty White & Bright ini mengandungi produk lengkap termasuklah Cleanser (pembersih) + Toner + Day Lotion (krim siang) + Night Cream (krim malam) + Serum & Facial Mask untuk kegunaan rutin kecantikan anda.

1. Berapakah jumlah produk yang digunakan oleh watak utama untuk rutin pembersihan kulit?

2. Apakah nombor meja di belakang watak utama ketika berada di kampus? (Hint: Minit 1:13)

3. Lengkapkan slogan “Saya idamkan kulit putih dan cerah berseri bersama Pure Beauty White & Bright kerana … (tidak lebih 20 patah perkataan)

Ingat, penyertaan anda hanya melalui e-mail sahaja dan pemenang akan pihak ROTIKAYA hubungi secepat mungkin dan tiada bukti pembelian diperlukan. Mudah!


Erma Fatima: Tiada Sebab Untuk Perang, Bermusuh Dengan Madu

Baru baru ini Erma Fatima melalui akaun Instagram beliau telah memuat naik beberapa keping gambar menunjukkan dirinya gembira menyambut kedatangan hari raya Aidiladha disamping madu atau isteri baru suaminya, Aida Abdul. Ianya mendapat perhatian ramai.

Maklumlah sebelum ini pun ada cakap cakap mengatakan Erma Fatima tidak merestui pernikahan kedua suaminya ini dan tidak lama selepas itu ada pula ura ura mengatakan rumahtangga yang dibina sekian lama akan berakhir dengan penceraian.

BACA: Khabar Angin Bakal Bercerai, Erma Fatima Akui Masih Bergelar Isteri

Bercakap kepada Berita Harian mengulas tentang gambar baru itu, Erma Fatima mengakui beliau tidak ada sebab untuk bermusuh dengan madunya itu dan enggan mengambil pusing dengan persepsi orang luar terhadap dirinya.

“Tiada sebab untuk saya bermusuh dengan dia (Aida). Hidup di dunia ini pun sementara saja. Saya berkahwin dengan suami sudah 24 tahun. Andai dia pilih untuk kahwin lain, maknanya dia inginkan kebahagiaan. Saya pun nak tengok dia bahagia”

”Kalau cara itu (berkahwin lain) yang mampu saya buat untuk membahagiakan dia, saya reda. Poligami ini mungkin juga satu tugasan dari Tuhan untuk ajar saya jadi ikhlas. Dan ternyata saya sedang melalui ujian itu,“ kata Erma Fatima.

Menyifatkan madunya itu sebagai seorang yang baik, Erma Fatima turut mengakui yang mereka berdua dalam proses saling mengenal selain Aida sendiri sedang menyesuaikan diri.

“Kami berdua dalam proses kenal mengenal. Dia cuba menyesuaikan diri dengan keluarga yang baru. Ia bukan perkara mudah dan dia sanggup lakukannya. Itu juga bererti dia benar-benar cintakan suami saya. Dalam erti kata lain, hidup bermadu ini ujian hebat buat saya dan dia”

“Saya sendiri tak kejar bahagia tapi nak sangat mencari erti sebenar keikhlasan. Saya mahu ikhlas menerima dia sebagai adik demi kebahagiaan mereka,“ tambah Erma Fatima. (rtky/m)


Sharifah Sakinah Bakal Nikah Aliff Adha Mac Depan, Tunang 25 Oktober Ini

Beberapa hari ini, ada khabar angin yang mengatakan pelakon juga selebriti yang giat promosikan gaya hidup sihat, Sharifah Sakinah bakal melangsungkan perkahwinan dengan kekasihnya yang merupakan seorang juruterbang, pada hujung tahun ini.

Bercakap kepada Berita Harian hari ini, Sharifah Sakinah sendiri mengesahkan yang beliau akan melangsungkan pertunangan pada 25 Oktober ini dengan Aliff Adha manakala pernikahan mereka pula akan berlangsung pada Mac tahun depan.

BACA: Akui Undi Jihan Muse, Sharifah Sakinah Risau Kemenangan Jadi Isu

“Majlis pertunangan akan diadakan sebelah petang di Melawati, Insya-Allah kami merancang untuk bernikah pada Mac tahun depan. Saya sudah bersedia ke arah itu. Alhamdulillah, saya pun sudah stabil daripada segi kewangan dan emosi. Dia pun bekerjaya. Keluarga pun memberi restu hubungan kami untuk hidup bersama,“ ujarnya tentang perkembangan ini.

Sharifah Sakinah turut menambah beliau terpikat dengan kekasihnya itu kerana beliau merupakan seorang jejak yang cukup selama selain tidak mengambil tahu langsung akan perkembangan dunia hiburan tempatan. Tahniah kami dahulukan ya! (rtky/m)


Zul Ariffin Didakwa Mabuk Dan Bersosial Dengan Perempuan

Baru sahaja nama pelakon ini mekar di hati peminat hiburan tempatan kerana lakonan beliau dalam drama bersiri Rindu Awak 200%, nampaknya kini ada gossip tidak enak sedang diperkatakan oleh para peminat di sebuah forum hiburan.

Sekeping gambar Zul Ariffin yang menunjukkan beliau sedang berpelukan dengan seorang gadis tidak dikenali mula tersebar sejak beberapa hari lalu dan gambar itu didakwa diambil ketika pelakon ini berada di Pulau Langkawi baru baru ini atas urusan kerja.

BACA: Ayda Jebat Nafi Jadi Punca Zul Ariffin Renggang, Gaduh Dengan Kekasih

Ada sumber turut mengatakan ketika gambar ini diambil Zul Ariffin sedang berparti sakan selain berada dalam keadaan tidak sedar kerana mabuk. Bahaya dakwaan ini.

Semua sedia maklum akan hubungan cinta Zul Ariffin dan Gayatri Su-Lin Pillai namun gadis dalam gambar yang tersebar ini 99% tidak mempunyai susuk tubuh atau mirip penerbit filem itu.

Ada kemungkinan juga ini merupakan gambar lama sebelum Zul Ariffin popular seperti sekarang namun masih, pelakon itu perlu tampil dengan jawapan sendiri. Hmm. (rtky/m)


Sam Bunkface Sedia Kahwini Aida

Vokalis kumpulan Bunkface iaitu Sam menjelaskan akan mengumumkan tarikh perkahwinannya dengan seorang penerbit rancangan bernama Aida Azila yang hubungan mereka pernah menjadi perhatian peminat sebelum ini, jika perkara tersebut sudah benar-benar pasti.

Bercakap kepada mStar Online baru baru ini, Sam atau nama penuhnya Shamsul Annuar Mohd Baharom berkata beliau memang ada perancangan untuk berumah tangga, namun masih mencari masa yang sesuai untuk ke arah itu.

“Saya hanya merancang tapi Allah yang akan menentukannya. Apa yang saya boleh cakap kalau ada rezeki, adalah. Saya tidak mahu cakap apa-apa buat masa sekarang kerana takut kalau tidak jadi nanti orang akan bertanya”

”Seeloknya biarlah kalau ianya benar-benar pasti baru saya akan beritahu kepada semua,“ ujarnya yang turut meminta peminat mendoakan yang terbaik untuk perhubungan tersebut.

Dalam perkembangan berkaitan, Bunkface telah melancarkan album terbaru berjudul Malam Ini Kita Punya yang banyak berkisarkan tentang perjuangan Bunkface selama lapan tahun dalam industri muzik tanah air. (rtky/fr)


Zain Saidin Tidak Halang Anak Ke Kelab Malam, Taruh Kepercayaan

Suami kepada pelakon terkenal Rozita Che Wan, Zain Saidin menjelaskan bahawa gosip yang mengatakan bahawa anak tirinya, Ammar yang dikatakan berpeleseran di kelab malam bersama kereta mewah yang dihadiahkan oleh Che Ta bukan satu masalah baginya kerana berpendapat bahawa anak tirinya itu dalam proses membesar dan bersifat ingin mengetahui.

“Saya dahulu pernah melalui zaman remaja. Kita sendiri yang memilih untuk ke sana. Sebenarnya banyak pengalaman yang dapat dipelajari daripada kesilapan yang lepas. Bagi saya tak perlu ada kereta mewah untuk ke kelab. Kereta Satria pun boleh,“ ujarnya sambil berseloroh.

Tambahnya lagi, kereta pertama yang dimilikinya adalah proton Satria yang dihadiahkan bapanya. Zain turut memberitahu bahawa Ammar layak untuk mendapat hadiah yang begitu berharga kerana usahanya yang cemerlang dalam peperiksaan tidak lama dahulu.

BACA: Mahu Kembali Badan Asal, Rozita Che Wan Bakal Berpantang Makan Setahun

Zain turut memperjelaskan bahawa sifat remaja yang ingin mengetahui dan berasa curiga atas apa yang dilakukan oleh orang dewasa menyebabkan anak tirinya itu terpengaruh dan terpanggil untuk mencubanya. Zain mahupun Che‘ Ta sendiri tidak menghalang apa yang hendak dilakukannya kerana mereka cukup mengenali karakter anak-anak dan menaruh sepenuh kepercayaan.

“Kalau halang macam mana pun, kalau dia nak dia akan buat dan lagi kita halang lagi dia buat. Ini cara dia membesar rasa curiga yang ingin mengetahui. Sekiranya tidak melanggar undang-undang, agama rasanya tidak ada masalah. Ibu saya dahulu pun cukup terbuka dan benda-benda sebegini ketika saya darjah 3, ibu sudah ceritakan. Katanya lebih baik dia ceritakan daripada saya ketahuinya daripada orang lain,“ katanya.

Anak-anak tirinya turut dijadikan sebagai kawan baik dan Zain turut menceritakan bahawa mereka kadang-kalanya berkongsi dan bercerita antara satu sama lain.

“Mereka lebih selesa untuk bercakap dengan saya dan bertanya soalan seperti bagaimana mahu berkawan dengan seorang wanita & ada juga meminta pendapat yang lain. Saya akan ajar benda yang baik. Dia tanya saya akan jawab dengan betul tanpa menyorokkan sesuatu daripada mereka. Kawan-kawan mereka saya dan Che Ta pun kenal,“ katanya. (rtky/m)


Kenaikan Harga Minyak, Fizo Omar Gesa Masyarakat Kerja Lebih Kuat

Satu Malaysia merungut sebenarnya apabila harga bahan api RON 95 yang digunakan saban hari meningkat harganya sebanyak RM0.20, satu peningkatan yang mendadak jika ditanya kepada kami yang buta ekonomi ini.

BACA: Harga Petrol RON 95, Diesel Naik 20 Sen Bermula 2 Oktober

Salah seorang selebriti yang memberikan reaksi kepada kenaikan harga petrol hari ini adalah Fizo Omar yang menyarakan supaya masyarakat bekerja lebih keras dan kreatif dalam mempelbagaikan sumber pendapatan untuk menampung kos sara hidup.

“Ini antara reaksi kebanyakkan rakyat Malaysia, ada yang bersikap negatif dan tidka kurang juga menyindir langkah terbaru ini menerusi laman sosial. Melihat kepada perkembangan ini, dari sudut positif yang perlu kita ambil ialah berusaha dengan lebih kuat dan gigih bagi memastikan sebarang kenaikan taraf hidup ini dapat dihadapi dengan pengurusan kewangan yang lebih efisien. Kerahkan idea kreatif kita untuk mempelbagaikan sumber pendapatan diri dan juga keluarga,” tulisnya.

Namun, status yang dimuat naik ke laman Instagram itu telah diturunkan oleh Fizo Omar selepas ia mendapat kritikan pedas dari para pengikut beliau yang kurang berpuas hati dengan saranan itu.

Ada juga betulnya kata Fizo Omar namun kita juga harus terima hakikat yang tidak semua orang punyai peluang sama rata untuk bekerja keras dan meraih pendapatan lumayan ‘kan? (rtky/m)


Puteri Sarah Liyana: Syamsul Membantu Reka Jubah Muslimah

Jika anda ikuti perkembangan Syamsul Yusof di Instagram, pasti anda perasan yang beliau baru baru ini ada memuat naik gambar promosi untuk jubah Muslimah dengan jenama Shara by Puteri Sarah. Jelas ianya untuk membantu perniagaan isterinya itu.

Bercakap kepada Sinar Harian, Puteri Sarah Liyana mengakui yang suaminya Syamsul Yusof itu merupakan tulang belakang kepada perniagaan jubah Muslimah miliknya itu selain turut membantu dalam soal rekaan ketika ini.

BACA: Syamsul Yusof Bawa Isteri, Puteri Sarah Kerjakan Umrah Sebelum Raya

“Bekerja di butik membuka minda saya untuk menghasilkan rekaan sendiri. Impian ini juga turut disokong suami. Dengan bantuannya, saya sudah mempunyai enam rekaan sendiri”

“Walaupun baru sahaja beroperasi secara online minggu lalu namun, sambutan diterima agak memberangsangkan, lagipun suami bertanggungjawab membantu mempromosikan rekaan saya ini,“ ujar Puteri Sarah yang nampak teruja dengan karier barunya itu.

Dalam temubual yang sama, Puteri Sarah menolak dakwaan yang Syamsul Yusof seorang suami yang panas baran namun tidak menolak yang suaminya itu seorang yang serius ketika bekerja.

“Dia tegas bila perlu, dia bukan jenis yang tiba-tiba nak marah. Tetapi jika berkaitan dengan kerja, dia memang serius. Dia memang menjaga keperibadian saya, apa sahaja yang saya lakukan perlu mendapat persetujuan dan baik di matanya,” tambahnya lagi. (rtky/m)


The Equalizer: Jangan Cari Pasal Dengan Denzel Washington!

“Odds against you? Need help? Call The Equalizer 212 555 4200”

Itulah iklan di akhbar yang begitu sinonim dengan babak dalam sebuah siri TV berjudul The Equalizer lakonan aktor veteran Edward Woodward di penghujung tahun 1980-an. Ia begitu popular melalui penampilan watak seorang bekas ejen perisikan rahsia yang sudah bersara dan lewat usia tetapi masih handal membantu orang awam yang kesusahan.

The Equalizer (2014) ialah filem drama aksi yang mengadaptasi siri TV itu dimana watak utama Robert McCall digalas oleh Denzel Washington yang bergabung sekali lagi dengan pengarah Antoine Fuqua. Pembikinan filem ini beruntung kerana mempunyai asas perwatakan dari siri tv yang terkenal bagi memudahkan pemasarannya untuk lebih menonjol dari lambakan filem-filem aksi ejen perisikan yang lain.

The Equalizer dibuka dalam suasana tenang, aman dan tenteram. Kehidupan watak Robert McCall begitu tersusun rapi, jelas dipaparkan setiap aktivitinya yang sangat berperaturan sejak dia bangun pagi. McCall bekerja di Home Mart iaitu sebuah kedai menjual perkakas dan bahan binaan rumah harian. Namun begitu, paparan dalaman pangsapuri dan rutin hariannya yang digambarkan tinggal keseorangan seolah-olah ada sesuatu yang pahit pernah berlaku dahulu.

Setiap malam pula, McCall akan berkunjung ke sebuah kedai kopi dengan membawa sebuah buku dan seuncang teh dari rumah. Di situ, McCall berkenalan dengan seorang gadis pelacur, Teri (Chloë Grace Moretz) yang selalu berehat sementara menunggu ‘bapa ayam’ bernama Slavi (David Meunier) menelefon untuk memaklumkan ketibaan pelanggannya.

Penceritaan filem ini mula meledak apabila McCall menyaksikan suatu insiden yang melibatkan Teri dan Slavi serta konco-konconya. Maka bermulalah rentetan aksi dan reaksi oleh McCall menggunakan semula kepakarannya sebagai seorang bekas ejen perisikan rahsia yang begitu hebat untuk membantu orang awam. Lawannya juga ialah seorang gengster yang hebat berbangsa Rusia bernama Teddy (Marton Csokas).

Saya suka filem ini dan anda digalakkan menontonnya di pawagam sekarang untuk mengetahui kesudahan filem hebat ini jangan sampai terlepas.

Sekali imbas, The Equalizer mengikuti formula kisah seorang lelaki yang nampak naif di kalangan orang awam kebanyakan yang awalnya kelihatan normal tetapi sebenarnya mempunyai sejarah hidup lampau yang gelap dan berahsia, mungkin seperti filem A History of Violence (2005). Bagaimanapun, filem ini berjaya mengangkat watak seorang hero yang berjenama sendiri melalui penampilannya yang nampak biasa tetapi luar biasa.

The Equalizer yang ini dipaparkan kadangkala seperti adiwira tanpa topeng yang begitu teliti mengira setiap langkahnya sebelum bertindak, lengkap dengan jangkaan kiraan berapa saat McCall akan melunaskan aksinya. Misalnya, babak-babak perincian kronologi kepakaran McCall ditunjukkan melalui paparan dekat kamera betapa cermat matanya menjeling ke kiri, kanan, atas dan bawah.

Ditambah pula seteru kepada McCall iaitu watak Teddy lakonan bagus oleh Marton Csokas benar-benar kelihatan digeruni yang setanding ‘buku bertemu dengan ruas’. Pemaparan susuk tubuh badan Teddy yang bertatu dan tekniknya menyoal siasat secara ganas dan kejam kepada orang-orang yang diugutnya semasa pencarian McCall dan Teri, menyediakan watak antagonis yang setaraf dengan McCall.

Memandangkan filem ini gandingan semula pengarah Antoine Fuqua dan Denzel Washington selepas filem Training Day (2001) maka hasil produksi The Equalizer nampak lebih baik kerana keserasian mereka. Walaupun watak McCall tidaklah se-emosi watak Alonzo Harris kerana keperluan pengembangan watak The Equalizer memang sebegitu, lebih tenang tetapi pantas bertindak. Mungkin juga kerana Denzel semakin tua. Adakah watak Robert McCall akan menjadi taruhannya sekali lagi untuk ke pencalonan The Oscars? Kita tunggu dan lihat.

Sebenarnya selepas habis tontonan, saya akui bahawa The Equalizer cukup rempah-ratusnya sebagai sebuah filem aksi yang berdikari sendiri untuk bertindak ala ‘Rambo’. Tetapi persoalan sama ada filem ini mengangkat dan mengolah semula watak Robert McCall dari siri tv ke tahap yang lebih baik atau sekadar hanya tinggal nama watak sahaja?

Maksud saya, filem ini umpama ‘rebranding’ yang banyak membuang ciri-ciri unik perwatakan The Equalizer versi tv. Dari watak seorang berkulit putih ke bangsa kulit hitam. McCall kali ini tidak memiliki kereta berjenama Jaguar atau senjata pisau ketenteraan kegemarannya. Malahan yang paling ketara ialah Robert McCall versi filem ini tidak menggunakan pengiklanan di akhbar untuk menawarkan khidmatnya. Tak apa, kita tunggu sekuelnya nanti kerana mungkin filem ini ialah versi ‘reboot’ permulaan francais watak McCall untuk kali pertama di layar lebar.

Sungguh pun filem ini agak lari dari tekapan asal perwatakan siri tv, tetapi ia mempunyai penceritaan yang kemas. Filem ini tidak perlu menyumbatkan babak-babak ‘flashback’ untuk menampal asal-usul latar siapakah Robert McCall, tetapi memberikan sedikit demi sedikit kisah perwatakannya yang mudah difahami bahawa dia bukan calang-calang bekas seorang ejen perisikan yang berani dan ganas. Suntingan juga baik misalnya ada satu babak yang hanya bermain dengan bayangan di minda penonton tanpa paparan sebenar apa yang sudah dilakukan oleh McCall, cukup sekadar babak mengelap tukul yang berdarah.

Begitu juga dengan latar lokasi McCall bekerja iaitu gudang Home Mart yang dipenuhi dengan segala kelengkapan peralatan bahan binaan seperti penebuk dan penembak paku elektrik dan lain-lain. Semuanya menyediakan pentas dan berbagai senjata untuk McCall di babak-babak pergaduhan finale filem ini. Ringkasnya, The Equalizer ialah contoh lakonlayar yang direalisasikan ke filem dengan baik.

The Equalizer (2014) berjaya memberikan kepuasan tontonan sebuah filem aksi yang diceritakan perlahan-lahan tetapi meletup tanpa henti sehingga penghujungnya. Robert McCall ialah watak hero filem yang sejenis jangan gatal mahu dijentik-jentik. Dia akan cuba sedaya-upaya untuk berdiplomasi cara baik-baik dahulu dengan musuh-musuhnya, walaupun ternyata degil hendak insaf. Maka selepas itu dia akan cari dan belasah semuanya termasuk ketua penjahat sampai ke akar-umbi, sampai ke lubang cacing, sampai ke Rusia ya! Awas!


Shila Amzah Bidas Di Twitter, Den Wahab Malas Ambil Pusing

Baru baru terdedah dari mulut Den Wahab sendiri yang bapa kepada penyanyi Shila Amzah, ND Lala masih berhutang belasan ribu ringgit dengan dirinya sejak tahun 2000 lagi & ini mengundang reaksi dari Shila Amzah sendiri, melalui Twitter beliau.

Shila Amzah menulis mengakui pernah jatuh dalam perniagaan dan susah tetapi tidaklah sampai mahu meminta makan di rumah orang. Satu perkaitan yang kami sendiri tidak faham.

“Kami pernah susah, bisnes jatuh tetapi tidaklah sampai meminta untuk makan di rumah orang — kami enam orang boleh kongsi sebungkus nasi tanpa berhutang dengan awak,” tulisnya.

BACA: ND Lala Cabar Den Wahab Buat Laporan Polis, Dakwa Di Mahkamah

Shila Amzah juga menjawab dakwaan yang beliau bersikap biadap apabila mencampuri urusan orang tua dalam hal ini dan berkata ada pihak lebih biadap yang menimbulkan perkara ini kononnya ada hutang sejak tahun 2000.

“Biarlah dia nak komen apapun. Dia bukan tahu pun hutang bapa dia. Yang penting Allah Maha Mengetahui,” ulas Den Wahab tentang status Twitter itu kepada Harian Metro.

Den Wahab turut menambah yang beliau sebenarnya tidak hairan dengan hutang RM15,000 itu & akan mendermakan semuanya jika ianya dijelaskan oleh ND Lala selepas ini.

“Dia masih kecil lagi masa itu, manalah dia tahu hutang bapa dia. Biarlah dia nak kata apa, kalau dia (ND Lala) tak berhutang takkan saya gila pula nak kata dia berhutang secara tiba-tiba. Kalau dia bayar pun saya akan sedekahkan pada anak yatim dan rumah tahfiz saja. Satu sen pun saya takkan ambil,” katanya lagi. (rtky/m)


Ras Adiba Radzi Dimasukkan Ke ICU

Melalui kemaskini terkini melalui Facebook hari ini, adik kepada pengacara TV popular Ras Adiba Radzi memaklumkan kakaknya itu kini terlantar di hospital akibat masalah kesihatan.

Ras Afiona Radzi menulis yang kakaknya kini sedang menerima rawatan di sebuah hospital akibat demam dan mengalami sawan (seizure) sejak semalam.

“Hai semua.. Kakak saya Ras Adiba Radzi kini berada di wad ICU (Unit Rawatan Kecemasan) .. Dia mengalami demam dan sawan malam tadi. Doakan dia supaya cepat sembuh,” katanya seperti yang dipetik melalui laman Facebooknya.

Sinar Harian melaporkan sebelum ini, pada 1996, beliau pernah mengalami satu kemalangan jalan raya semasa pulang daripada membuat liputan bola sepak Piala Malaysia. Akibat kemalangan itu, Ras Adiba terpaksa menjalani dua pembedahan pada 1999 dan 2001 untuk memasukkan 24 keping implan bagi menyokong tulang belakangnya.

Kemudian, Ras Adiba sekali lagi terlibat dalam satu lagi kemalangan pada tahun 2002 apabila diserang individu tidak dikenali di hadapan rumahnya sehingga menyebabkan beliau lumpuh separuh badan sehingga terpaksa menjalani pembedahan di Australia.

Sama sama kita doakan kesihatan Ras Adiba Radzi kembali pulih. (rtky/m)


Pengalaman Pembedahan Jantung Ayah Punca Anuar Zain Bantu IJN

Sepuluh tahun dulu bertempat di Institut Jantung Negara (IJN), bapa kepada Anuar Zain iaitu Zain Abdullah telah menjalani pembedahan jantung dan pengalaman berada di samping bapanya ketika itu menjadi punca penyanyi ini mahu bekerjasama untuk satu kutipan dana.

Anuar Zain bersama IJN akan menganjurkan majlis makan malam amal di The Majestic Hotel pada 5 Disember 2014 nanti bertujuan untuk mengutip dana bagi mewujudkan sebuah kumpulan sokongan Pusat Jantung Kanak-Kanak Kongenital IJN.

“Saya rasa dekat dengan IJN kerana bapa saya pernah melakukan pembedahan di sini 10 tahun lalu, ketika itu perasaan susah hati dan memang sukar untuk digambarkan apabila kita sentiada reda apa juga kemungkinan yang akan terjadi selepas pembedahan itu”

“Alhamdulillah, bapa saya selamat melakukan pembedahan tersebut dan sehingga kini dia masih mendapatkan rawatan susulan di IJN, saya juga selalu datang sini untuk menghantar bapa saya mendapatkan rawatan susulan.” ujarnya kepada mStar Online.

Pakar Klinikal Pusat Jantung Kanak-Kanak Dan Kongenital, Dr Marshisham Che Mood berkata pemilihan Anuar Zain adalah berikutan artis itu merupakan ikon kasih sayang & penyanyi itu bukan sahaja disayangi oleh golongan kanak-kanak, malah semula lapisan masyarakat.

Anuar Zain bakal menyanyikan lebih 12 buah lagu sepanjang sejam persembahan berlangsung pada majlis itu dan tiket untuk majlis makan malam ini boleh dibeli melalui TicketCharge di talian 03 92228811 atau melayari www.ticketcharge.com.my. (rtky/m)


Aliff Aziz Nafi Terlibat Kes Curi & Bayar Denda Untuk Selesai Kes

Kecoh juga dunia hiburan semalam apabila ada laporan media menyebut yang Aliff Aziz mungkin dikenakan hukuman penjara sekiranya gagal melunaskan denda sebanyak SG$2,000 berikutan kesalahan mencuri dua buah telefon bimbit.

Memberikan kenyataan kepada portak Murai, Aliff Aziz berkata yang beliau merupakan mangsa keadaan yang berada di tempat dan masa yang salah dan menjadi polisi biasa pihak berkuasa di Singapura untuk menahan semua suspek di lokasi serbuan bagi menjalankan siasatan.

“Saya mengaku ditahan oleh pihak berkuasa ekoran kes kecurian telefon bimbit seperti mana didakwa tetapi saya tidak melakukan kesalahan itu. Saya bayar SG$2,000 adalah untuk selesaikan kes ini supaya memudahkan saya membuat urusan kerja saya di Malaysia”

“Undang-undang di sini, sama ada saya mencuri atau pun tidak, saya tetap dikenakan denda kerana disyaki subahat. Namun hakikatnya, saya tidak mencuri”

”Teman saya itu sudah pun menerima pembalasan setimpal kerana dimasukkan ke penjara dan dijatuhkan hukuman. Saya harap penjelasan ini akan memulihkan semula imej saya yang tercalar. Saya teraniaya dengan sikap kawan sendiri dan berharap dia akan berubah,“ jelasnya.

Aliff Aziz turut memaklumkan yang passport antarabangsa beliau yang dirampas akan dipulangkan semula dalam seminggu dua lagi dan selepas itu beliau akan kembali ke Malaysia untuk jadual kerja seperti sebelum ini. (rtky/m)


Rozita Che Wan Amalkan Akar Fatimah, Rahsiakan 3 Perkara

Pelakon dan pengacara Rozita Che Wan yang ditemui ketika sidang media program Pureen Chak Chak kelmarin memberitahu dia mengamalkan ‘Akar Fatimah‘ untuk memudahkannya ketika saat-saat melahirkan bayi perempuannya nanti — ia dikatakan telah diimport dari Mekah.

“Sepanjang mengandung ini saya telah mengamalkan beberapa surah daripada Al-Quran seperti surah Maryam dan surah Imran. Manakala di saat-saat kelahiran yang bakal tiba dalam beberapa minggu sahaja lagi ini saya akan mencuba pula Akar Fatimah yang diimport dari Mekah”

”Khasiatnya terlalu banyak dan salah satunya adalah untuk memudahkan saya bersalin di saat-saat kelahiran kelak,“ katanya yang kelihatan berseri-seri di majlis itu.

BACA: Di Sekitar Kemeriahan ‘Baby Shower’ Rozita Che Wan, Zain Saidin

Che‘Ta turut menjelaskan ada 3 perkara yang masih dirahsiakan daripada pengetahuan umum iaitu nama bayi yang bakal dilahirkan, tarikh dijangka bersalin dan juga wajah bayinya nanti. Jika ingin tahu 3 perkara tersebut, bolehlah menonton Pureen Chak Chak di saluran Astro Ria.

“Nama anak masih tidak boleh diberitahu kepada umum lagi, tetapi saya dan Zain sudah bincang beberapa nama dan akhirnya kami sudah ada nama yang telah dipersetujui. Tarikh jangkaan saya bila-bila masa sahaja dan begitu juga wajah bayi yang hanya akan diberi secara eksklusif kepada program HLIVE! sahaja,“ ujarnya.

Sementara itu, Che‘Ta juga telah menyiapkan kamar untuk bakal bayinya itu dengan menempah khas pereka bagi memberikan lagi sentuhan eksklusif buat bayinya nanti.

“Saya telah menempah khas daripada Kudin untuk kamar bayi atau ‘baby court‘ yang serba putih krim dan begitu juga dengan baju-baju bayi,“ katanya.

Demi untuk mendapatkan badan yang langsing seperti sebelum ini, Che‘Ta akan berpantang biasa selama 45 hari dan berpantang makan selama setahun. Selain itu, me gambol suplemen tambahan untuk mengekalkan kesihatan dan stamina.

“Saya akan berpantang selama 45 hari dan pantang pemakanan selama setahun. Ketika pantang juga saya akan diet dan makan makanan secara catuan kerana sewaktu pantanglah bermulanya untuk kita menjaga semula proses pemakanan dan akan mengambil makanan yang berkhasiat untuk menyusu badan,“ katanya.

Program realiti Pureen Chak Chak juga tidaklah keterlaluan seperti ‘Kim Kardishian‘ kerana masih menjaga privasi dan bagi Che‘Ta dan Zain sendiri tidak ada masalah bagi mereka untuk menyertai program itu kerana mahu bersama-sama dengan masyarakat Malaysia melihatkan bagaimana susahnya pengorbanan seorang ibu melahirkan anak.

“Rasanya tidak terlalu ‘exposed‘ dan masih lagi menjaga privasi saya. Program ini lebih banyak kepada temuramah dan produksi itu sendiri tahu bagaimana untuk melakukan penggambaran yang sewajarnya,” tambahnya lagi kepada para media. (rtky/hfz)


Rita Rudaini Dakwa Gaji Aidil Zafuan RM50,000 Sebulan

Sebelum ini, ada juga cakap cakap mengatakan yang tuntutan naflah tertunggak yang dibuat Rita Rudaini sejumlah lebih RM300,000 sebagai melampau dan Aidil Zafuan sendiri dalam satu kenyataan berkata ianya sebagai mengarut.

BACA: Bukan Soal Duit, Rita Rudaini Fail Tuntut RM300,000 Untuk Sedarkan Aidil Zafuan

Terbaru, Rita Rudaini mendedahkan yang bekas suaminya itu menerima pendapatan bulanan atau gaji sebanyak RM50,000 sebulan dan sebenarnya mampu untuk membayar tunggakan nafkah seperti mana yang dituntut pihaknya.

“Beliau (Aidil) pernah memaklumkan kepada saya bahawa dia memperoleh pendapatan lebih daripada RM50,000 sebulan berdasarkan kontraknya sebagai pemain untuk Persatuan Bola Sepak Negeri Johor Darul Takzim (JDT) dan Persatuan Bola Sepak Malaysia (FAM)”

“Oleh kerana defendan (Aidil) mempunyai pendapatan besar, beliau mampu memiliki kereta mewah iaitu Mercedes CLS350 dan motosikal berkuasa tinggi Ducati Monster,” katanya.

Rita Rudaini turut menambah yang Aidil Zafuan gagal membayar sebarang nafkah bermula Januari 2012 sehingga Ogos tahun lalu di mana mereka bercerai dan sepanjang tempoh 20 bulan itu tiada seorang wakil pun dihantar untuk memberikan nafkah. (rtky/m)


Datuk Jamil Sulong Meninggal Dunia

Pengarah filem veteran, Datuk Jamil Sulong meninggal dunia di kediaman salah seorang anaknya di Bukit Utama, Damansara dekat sini pada pukul 9.35 malam ini.

Allahyarham yang berusia 88 tahun dimasukkan ke sebuah hospital pada 28 Ogos lalu ekoran angin ahmar dan dibenarkan kembali ke rumah pagi tadi.

Menurut salah seorang anak beliau, Doktor Anwardi, jenazah Allahyarham akan dikebumikan di Tanah Perkuburan Islam Janda Baik selepas solat Jumaat esok.

Antara filem arahan Allahyarham sewaktu mudanya adalah `Batu Belah Batu Bertangkup’, `Lela Manja’ dan `Ranjau Sepanjang Jalan’. – Utusan Malaysia


ND Lala Cabar Den Wahab Buat Laporan Polis, Berhadapan Di Mahkamah

Apa yang kami lihat selepas berlangsungnya sidang media khas Shila Amzah & ND Lala semalam, kekusutan dengan media berbahasa Melayu gagal untuk diselesaikan selepas sidang media yang diadakan bertukar kepada serangan peribadi kepada segelintir wartawan.

Baru baru ini juga, Den Wahab ada mendedahkan sekali lagi kepada pihak media yang ND Lala masih berhutang dengan dirinya berbelas ribu ringgit yang masih tidak dibayar sehingga ke hari ini tetapi Den Wahab sendiri sudah malas untuk memikirkan perkara itu.

ND Lala dalam sidang media mencabar Den Wahab dan mana mana individu yang memfitnah diri dan keluarganya untuk tampil membuat laporan polis dan sanggup berhadapan di mahkamah jika benar seperti apa yang didakwa.

“Kepada Kak Pora, Den Wahab dan sesiapa sahaja yang buat fitnah ini, sila lakukan laporan polis. Dakwa saya dan kita berhadapan. Saya sudah jawab persoalan ini kepada rakan media pada bulan Mac tahun lalu. Saya sudah jawab, saya siap rakamkan lagi, tetapi ianya tidak dikeluarkan oleh pihak media. Saya tak tahu mengapa tidak dikeluarkan,“ kata ND Lala.

Dalam majlis yang sama juga, ND Lala dan Shila Amzah meminta para wartawan hiburan tempatan untuk merujuk kembali etika kewartawanan yang menjadi panduan selama ini. (rtky/m)


Di Sekitar Kemeriahan 'Baby Shower' Rozita Che Wan, Zain Saidin

Tinggal lebih kurang sebulan sahaja lagi sebelum Rozita Che Wan & Zain Saidin menerima orang baru dalam hidup mereka dan nampaknya untuk menyambut kelahiran cahayamata baru ini kelak, mereka berdua telah diraikan dalam satu majlis baby shower baru baru ini.

Menerusi gambar yang dikongsikan oleh jurugambar SYS Image, ternyata kemeriahan di majlis tersebut yang bertemakan serba putih apabila tetamu & hiasan serta deko di majlis itu juga serba putih. Manakala Rozita Che Wan memakai busana berona kuning lembut.

BACA: Buat Kerja Berat Di Rumah, Rozita Che Wan Alami Pendarahan Kecil

Rozita Che Wan terutamanya tampak berseri seri sepanjang majlis berlangsung dan pasangan ini dihujani dengan hadiah dari tetamu yang hadir terdiri dari ahli keluarga dan rakan terdekat. Pasti ramai yang tidak sabar menanti kelahiran bayi sulung pasangan ini ‘kan? (rtky/m)


Shila Amzah Tersinggung Fitnah Konsert Ditaja Syarikat Judi Tempatan

Minggu lalu menerusi satu laporan akhbar tempatan, konsert sulung Shila Amzah di Malaysia khabarnya mendapat tajaan sebuah syarikat judi terbesar Malaysia sehingga menjadi satu punca kenapa banyak media berbahasa Melayu tidak dijemput.

BACA: Ditaja Syarikat Judi Punca Konsert Shila Amzah Tidak Jemput Media Melayu?

Hari ini, Shila Amzah mengadakan sidang akhbar khas untuk menjelaskan perkara ini yang menjadi persoalan ramai sejak ianya disebarkan. Ternyata menurut Shila Amzah, apa yang dilaporkan oleh media selama ini hanya fitnah dan tidak benar sama sekali.

Memetik laporan Beautiful Nara, Shila Amzah berkata beliau merasa sangat tersinggung dengan fitnah yang dilemparkan terhadapnya itu dan ianya mencabar reputasi dirinya sebagai seorang Islam yang berhijab dan juga ayahnya yang sentiasa mendukung agama dan budaya.

“Sebab kenapa saya pulang ke Malaysia padahal memang saya ada kerja di China untuk sidang media ini adalah saya sangat tersinggung dengan tulisan yang media katakan khususnya suratkhabar Kosmo! yang mendakwa konsert saya ditaja syarikat judi”

BACA: Sharnaaz Ahmad Nasihat Shila Amzah Untuk Berbaik Semula Dengan Media

”Ini benar mencabar reputasi saya sebagai seorang muslim, sebagai seorang yang berhijab. dan kepada ayah saya yang begitu mendukung budaya dan agama. Tiba-tiba kononnya saya buat benda yang dalam pengetahuan dia dan benda itu salah”

“Saya amat terkilan apabila benda ini berlaku. If you can’t write something nice, don’t write anything about me. Saya tidak boleh terima perkara ini. To watch my mom cry because of this, itu adalah perkara yang paling sukar untuk Sha tengok,” ujar Shila Amzah.

Sekarang jelas yang kononnya konsert beliau ditaja syarikat judi adalah jelas satu fitnah dan para peminat boleh menarik nafas lega kini. Kami pun mahu memohon maaf atas laporan kami yang memetik tulisan akhbar berkenaan baru baru ini. Kosong kosong? (rtky/m)